REMAJA LELAKI MAUT REMPUH LEMBU

GUA MUSANG: Seorang remaja lelaki berusia 16 tahun maut selepas motosikal dinaikinya merempuh seekor lembu di Kilometer 35, Jalan Gua Musang-Kuala Krai, semalam.

Ketua Polis Daerah Gua Musang Supt Sik Choon Foo berkata Mohamad Adam Haikal Mohamad Asri, berasal dari Rancangan Kemajuan Tanah (RKT) Kesedar Chalil, mengalami kecederaan di bahagian kepala dan disahkan meninggal dunia semasa menerima rawatan di Klinik Chiku 3, 9.55 malam tadi.

“Mangsa yang menunggang motosikal jenis Yamaha YI5Z dari arah Chiku 3 menuju ke Chiku 2 dan apabila tiba di tempat kejadian remaja terbabit melanggar seekor lembu yang sedang melintas jalan.

“Mayat mangsa dibawa ke Hospital Gua Musang untuk bedah siasat dan kes disiasat di bawah Seksyen 41(1) Akta Pengangkutan Jalan Raya 1987 kerana memandu secara melulu sehingga menyebabkan kemalangan maut,” katanya dalam kenyataan hari ini.

Beliau turut menasihatkan penternak lembu supaya tidak membiarkan haiwan peliharaan mereka berkeliaran pada waktu malam kerana dikhuatiri mengundang bahaya kepada pengguna jalan raya.

“Penternak yang membiarkan haiwan ternakan berkeliaran di jalan raya dan kawasan perumahan boleh didakwa Jabatan Perkhidmatan Veterinar di bawah Enakmen Kawalan Kerbau Lembu 2001 dan boleh dikenakan tindakan di bawah Akta Pengangkutan Jalan 1987 dan Seksyen 289 Kanun Keseksaan, sekiranya berlaku kemalangan,” katanya.–AlHijrah Online


PEMBERIAN LESEN FIZIKAL MASIH ADA, PEMANDU BOLEH MOHON DI JPJ – ANTHONY

GEORGE TOWN: Pemandu kenderaan masih boleh memohon lesen fizikal di mana-mana cawangan Jabatan Pengangkutan Jalan (JPJ) seluruh negara.

Menteri Pengangkutan Anthony Loke berkata, pemberian lesen fizikal kepada pemandu tidak pernah dihentikan.

“Kami sudah nyatakan tiada pemberhentian pemberian lesen fizikal kepada pemandu, jadi kalau mereka memandu di luar negara di mana negara itu perlukan lesen fizikal, maka mereka boleh mengambil lesen fizikal daripada JPJ masa perbaharui lesen,” katanya selepas majlis pecah tanah pembinaan bangunan baharu Kolej Universiti Komunikasi Han Chiang, di sini hari ini.

Sebelum ini tular sebuah video memaparkan dua warga Malaysia disaman oleh penguat kuasa Thailand setelah menunjukkan lesen memandu digital selepas ditahan ketika menunggang motosikal di sebuah daerah di negara terbabit.

Ujar Anthony, penggunaan lesen digital hanya berkuat kuasa di negara ini dan pihaknya tidak mempunyai bidang kuasa dalam menentukan cara pelaksanaan penguatkuasaan pengangkutan dan undang-undang di negara lain.

Dalam perkembangan lain, Anthony memaklumkan pembayaran secara dalam talian bagi Lesen Kenderaan Motor (LKM) dan Lesen Memandu Malaysia (LMM) akan diumumkan selepas pelaksanaan Bukti Konsep (POC) mengenainya selesai.

Beliau berkata perkara itu bagi memastikan sistem aplikasi MyJPJ berupaya untuk menampung trafik digital dan sistem tersebut tidak ranap setelah ia dilancarkan kelak.

“Dalam beberapa bulan lagi, kami akan lancarkan sistem pembayaran secara online ini melalui aplikasi MyJPJ,” katanya.

Beliau turut berkata pelancaran mod paparan digital iaitu Lesen Kenderaan Motor digital (e-LKM) dan Lesen Memandu Malaysia digital (e-LMM) pada 10 Feb lepas adalah untuk mengurangkan kesesakan di pejabat Jabatan Pengangkutan Jalan (JPJ).

“Memandangkan ia akan mengambil masa bagi rakyat menyesuaikan diri, maka permohonan lesen dan cukai jalan secara digital atau fizikal atau kedua-duanya sekali masih diadakan,” katanya.—AlHijrah Online


PKPD MUNGKIN DILAKSANA DI BEBERAPA KAWASAN DI SELANGOR – KP KESIHATAN

PUTRAJAYA: Perintah Kawalan Pergerakan Diperketatkan (PKPD) mungkin dilaksanakan di beberapa kawasan di Selangor, kata Ketua Pengarah Kesihatan Datuk Dr Noor Hisham Abdullah.

Beliau berkata ia berikutan negeri itu mencatatkan taburan bilangan kes jangkitan COVID-19 paling tinggi, setakat ini.

“Kalau kita lihat dalam taburan bilangan jangkitan yang paling tinggi ialah di Selangor. Dalam pada itu, kita (KKM) lihat kawasan mana dan zon mana yang tertinggi sekali.

“Jadi, kita sudah kenal pasti ada satu atau dua zon kawasan di Selangor yang mungkin kita akan ambil tindakan seperti mana tindakan diambil di Simpang Renggam, Kluang, Johor,” katanya pada sidang media harian perkembangan COVID-19, di sini hari ini.

Beliau mengulas pertanyaan pemberita berkenaan hantaran KKM di Facebook yang memaparkan beberapa lokasi yang disenaraikan sebagai zon merah iaitu Petaling, Hulu Langat, Gombak dan Klang di Selangor.

Turut tersenarai adalah Tawau, Sabah, Kuching, Sarawak dan Lembah Pantai, Kuala Lumpur.

Pada Khamis lalu, Menteri Kanan (Kluster Keselamatan), Datuk Seri Ismail Sabri Yaakob, mengumumkan dua kawasan iaitu Kampung Dato’ Ibrahim Majid dan Bandar Baharu Dato’ Ibrahim Majid di Simpang Renggam, Kluang menjadi lokasi pertama dikenakan PKPD bermula 27 Mac, selepas 61 penduduknya dikesan positif COVID-19.

Ditanya perkembangan kes di dua kawasan berkenaan, Dr Noor Hisham berkata terdapat 97 kes positif baharu dilaporkan di daerah Kluang hari ini.

“Kes di Bandar Baharu Dato’ Ibrahim Majid ada sebanyak 81 kes yang melibatkan empat orang daripada kluster Sri Petaling dan 77 orang yang lain adalah generasi kedua dan ketiga.

“Kes positif di luar Bandar Baharu Dato’ Ibrahim Majid adalah 16 kes iaitu satu daripada kluster Sri Petaling dan 15 kes lagi adalah lain-lain,” katanya.

Tiada kes kematian dilaporkan berlaku di kedua-dua kawasan berkenaan, tambahnya. — BERNAMA


KEMPEN IKLAN MURAH TV ALHIJRAH DITERUSKAN SEMPENA SYAWAL

Pakej 100 siaran iklan TV dengan harga RM10 ribu ditawarkan kepada usahawan produk Industri Kecil Sederhana (IKS) sempena Kempen Syawal Bulan Kemenangan TV Alhijrah bermula hari ini dan berakhir pada 5 Ogos (30 Syawal) depan.
100 spot iklan ini akan disiarkan merentas 14 jam waktu siaran bermula 10.00 pagi hingga 12.00 malam sepanjang musim perayaan Aidil Fitri.
Bagi usahawan yang mahukan kos iklan lebih murah, TV Alhijrah menyediakan pakej #Produk Anda Berhak Popular dengan 21 kali siaran iklan pada harga serendah RM3 ribu.

018-2139170
TV Alhijrah bermula pada 6 Jun (1 Ramadan) hingga 5 Julai ini (30 Ramadan) sedang menyiarkan siaran iklan 300 jenama produk IKS sempena Kempen Bazar Ramadan. Kempen iklan ehsan ini berjaya mendapat sambutan hangat hingga semua spot siaran iklan sepanjang Ramadan telah habis ditempah.


‘SITI BAINUN ARAH SAYA GIGIT PERUT BELLA’ – SAKSI

KUALA LUMPUR: Seorang penghuni Rumah Bonda memberitahu Mahkamah Sesyen di sini hari ini bahawa beliau menggigit perut seorang remaja perempuan sindrom Down yang dikenali sebagai Bella atas arahan pengasas rumah kebajikan tersebut, Siti Bainun Abd Razali.

Yasmin Nahar Mahmood, 18, berkata Siti Bainun mengarahkan beliau untuk berbuat demikian kerana Bella tidak mengikuti arahan tertuduh untuk berdiri di bahagian dobi sebuah unit kondominium yang didiami mereka di Wangsa Maju, di sini.

Berikutan kejadian itu, Yasmin berkata Siti Bainun naik berang dan mengarahkannya untuk mengambil picagari berisi air panas untuk dipancutkan kepada Bella sebagai hukuman kerana tidak mendengar cakapnya.

“Saya lihat Bella menggelupur tetapi dia tidak menjerit kesakitan…melihatkan keadaan itu, Siti Bainun semakin marah dan arahkan saya untuk gigit perut Bella,” katanya ketika dirujuk dengan sekeping gambar Bella dengan kesan gigitan semasa pemeriksaan utama oleh Timbalan Pendakwa Raya Zilfinaz Abbas pada perbicaraan Siti Bainun yang didakwa mengabai dan menganiaya remaja perempuan berumur 13 tahun itu.

Menceritakan kembali kejadian ketika Bella ditemui dengan kesan luka pada 24 Jun 2021, saksi pendakwaan kelima itu berkata rakan baik Siti Bainun, Zurianty Sudin yang dikenali sebagai ‘Mommy’ menangis apabila tiba di pintu pagar unit kondominium tersebut selepas melihat keadaan Bella yang kurus seperti tidak cukup makan.

“Mommy datang ke rumah untuk bertanya khabar dan membelikan kami (saksi dan beberapa penghuni lain termasuk Bella) makanan. Mommy terkejut apabila melihat Bella dan bertanya kepada kami kenapa Bella boleh jadi begini?.

“Kami beri alasan Bella tidak mahu makan dan membuang makanan, tidak mahu mandi, nakal dan tidak mendengar cakap, seperti yang diarahkan kepada kami oleh Siti Bainun. Kami takut untuk memberitahu perkara sebenar, tapi bukan takut Mommy akan marah kami, tetapi lebih takut sekiranya Siti Bainun tahu kami dedahkan rahsia (tentang kecederaan Bella) kepada Mommy,” katanya.

Saksi itu berkata selepas keadaan Bella diketahui oleh Zurianty, Siti Bainun melalui panggilan telefon telah mengarahkannya mengajar Bella supaya menipu sekiranya ada orang bertanya kepada remaja itu mengenai kecederaannya.

“Contohnya, kalau ada orang tanya Bella ‘ada orang pukul tak’, suruh Bella cakap ‘tak ada’. Kalau ditanya mengenai kecederaan air panas pula, suruh Bella beritahu dia buat kepada diri dia sendiri.

“Bagaimanapun, kami tidak sempat mengajar Bella kerana Mommy telah menelefon ambulans dan Bella telah dibawa turun dari kondominium untuk menaiki ambulans,” katanya.

Zilfinaz kemudian merujuk kepada sebuah laporan polis yang pernah dibuat oleh saksi itu yang menyatakan Bella sering diberikan tekanan mental dan perasaan oleh tertuduh.

“Bella selalu diperbodohkan dan dimainkan perasaannya oleh Siti Bainun. Bella selalu cakap hendak jumpa rakannya yang dikenali sebagai Amshanor, Siti Bainun beritahu Bella,  ‘Amshanor dah mati’ dan menunjukkan gambar mayat yang dia cari di Google. Bella kemudian menangis,” kata Yasmin.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021, mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung 13 April depan. – AlHijrah Online


DUA AGENSI PEKERJAAN TERLIBAT PENIPUAN TAWARAN KERJA DI LUAR NEGARA

KUALA LUMPUR: Dua syarikat agensi pekerjaan dalam negara dikesan terlibat dalam jenayah penipuan tawaran pekerjaan di luar negara melibatkan rakyat Malaysia.

Menteri Dalam Negeri Datuk Seri Saifuddin Nasution Ismail berkata hasil penguatkuasaan polis, lapan individu daripada dua syarikat terbabit telah ditahan.

“Setakat ini, dalam pengetahuan saya menerusi taklimat oleh polis, ada dua syarikat agensi pekerjaan dalam negara kita yang ditangkap. Ada lapan individu ditangkap dalam dua agensi ini,” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Sim Tze Tzin (PH-Bayan Baru) mengenai tindakan kerajaan terhadap agen dan agensi pekerjaan yang didapati terlibat dalam sindiket penipuan tersebut.

Pada sidang media di lobi bangunan Parlimen, Saifuddin menjelaskan syarikat agensi pekerjaan itu beroperasi di Lembah Klang dan kesemua individu yang ditangkap didakwa di bawah Seksyen 13 Akta Anti Pemerdagangan Manusia dan Anti Penyeludupan Migran (ATIPSOM).

Sementara itu, di dalam Dewan Rakyat, Saifuddin Nasution berkata terdapat empat kategori mangsa dikenal pasti hasil profiling yang dilakukan polis terhadap mereka yang diselamatkan daripada sindiket berkenaan antaranya melibatkan individu yang benar-benar tertarik dengan iklan tawaran pekerjaan di luar negara sebelum dipaksa menjadi love scammer dan scammer pelaburan.

Beliau berkata kategori kedua pula melibatkan mereka yang sudah bekerja sebagai scammer dan berjaya namun apabila tidak mencapai sasaran yang dikehendaki majikan, mereka mula menghubungi pihak berkuasa untuk diselamatkan.

“Melalui profiling yang kita buat ini, ada juga kita dapati mereka pergi (ke luar negara) awal lagi untuk aktiviti perjudian dan apabila kalah mereka pinjam ‘Ah Long’ kemudian mereka tidak dapat balik dan hubungi polis kata mereka mangsa.

“Kategori terakhir kita berjaya bawa balik tetapi dia pergi semula. Hancur luluh pasukan polis apabila diberitahu kita kesan mereka pergi semula dan mereka hubungi minta tolong selamatkan mereka. Ini bukan fakta awang-awangan,” katanya.

Menjawab soalan asal Sim berkenaan jumlah terkini rakyat Malaysia yang terlibat dan telah diselamatkan, Saifuddin Nasution berkata dianggarkan 339 individu terlibat dan daripada jumlah itu, 218 telah diselamatkan dan baki 121 dalam kategori terkandas.

Menjawab soalan tambahan Datuk Seri Takiyuddin Hassan (PN-Kota Bharu) mengenai langkah kerajaan memperkukuhkan jenayah siber, Saifuddin Nasution berkata satu rang undang-undang berkaitan usaha menangani ancaman jenayah siber akan dibawa ke Parlimen, Julai nanti.

“Aspek perundangan ini penting kerana jenayah ini merupakan jenayah yang sangat kompleks, sofistikated dan dinamik bermaksud elemen undang-undang sedia ada dalam negara belum sempurna lagi untuk membendungnya,” katanya.–AlHijrah Online


PELAKSANAAN CAJ KESESAKAN DI KL, BERSEDIAKAH KITA?

KUALA LUMPUR: Pengenalan ‘kadar harga jalan’ iaitu bayaran yang dikenakan untuk masuk ke dalam zon sesak di bandar besar disifatkan antara langkah terbaik dalam mengurangkan kesesakan lalu lintas terutama di ibu negara.

Ini berikutan pendekatan yang juga dikenali sebagai ‘caj kesesakan’ itu telah lama dilaksanakan di bandar luar negara antaranya Singapura; London, United Kingdom; Stockholm, Sweeden dan Milan, Itali.

Langkah untuk masa panjang ini juga bertujuan mengurangkan perjalanan waktu puncak, mengurangkan kesesakan jalan raya serta menggalakkan penggunaan pengangkutan awam, namun adakah pengguna jalan raya di Kuala Lumpur bersedia sekiranya ia dilaksanakan dalam tempoh 10 tahun akan datang selepas sistem jaringan pengangkutan awam siap sepenuhnya?

Mengulas mengenai isu itu, Pengarah Institut Pengangkutan Malaysia (MITRANS) Universiti Teknologi MARA (UiTM) Prof Madya Dr Harlina Suzana Jaafar berkata walaupun lebih selesa membawa kereta sendiri, masyarakat perlu sedar kenderaan pensendirian merupakan punca utama kepada kesesakan.

Jelasnya, penambahan atau pelebaran jalan raya juga bukanlah satu solusi kepada pengurangan kesesakan malah ia menambahkan lagi bilangan kereta persendirian yang akan memburukkan situasi.

Langkah itu termasuk mempersiapkan infrustruktur di sekitar pusat bandar dan kawasan perumahan bagi membolehkan penggunaan pelbagai mod mobiliti lain termasuk basikal, skuter, dan berjalan kaki selain memperkenal zon rendah karbon.

“Secara kesimpulannya, penambahbaikan adalah harus menuju ke arah ‘modal split’ atau ‘modal share’ iaitu penggunaan semua mod pengangkutan seperti tren dan berbasikal secara seimbang.

“Walaupun ramai yang berpandangan bahawa ia tidak sesuai dilakukan di negara kita yang panas, tetapi dengan adanya kreativiti kita mampu mewujudkan infrustuktur yang selesa bagi menarik pengguna menggunakan mobiliti tersebut,” katanya.

Sebelum ini, Menteri Pengangkutan Datuk Seri Dr Wee Ka Siong berkata kerajaan dijangka mempertimbangkan melihat semula struktur bayaran meletak kereta di dalam bandar setelah projek Transit Aliran Massa (MRT) 3 siap kelak.

Ini termasuk melihat keperluan untuk mengenakan fi alam sekitar dan bayaran kesesakan kenderaan apabila sistem jaringan pengangkutan awam yang sudah lengkap diwujudkan.

Pandangan sama turut dikongsikan Pensyarah Kanan, Fakulti Alam Bina dan Ukur, Universiti Teknologi Malaysia (UTM) Dr Safizahanin Mokhtar yang menyarankan kajian menyeluruh dan projek perintis caj kesesakan perlu dilaksanakan terlebih dahulu seperti yang dilakukan di bandar utama luar negara.

“Mengambil contoh pelaksanaan caj kesesakan di kota London, ia mengambil tempoh 10. tahun kajian terperinci termasuk mengkaji pergerakan pengguna dari lokasi tertentu dan diikuti beberapa kawasan dipilih untuk dilaksanakan percubaan projek itu.

“Pada awalnya ada bantahan, namun perlaksanaan itu dilakukan secara perlahan sehingga pengguna sendiri merasai impak iaitu pengangkutan awam bas secara tiba-tiba lebih efektif mengikut jadual perjalanan kesan tiada kesesakan trafik, sekali gus memupuk pengguna memilih mod pengangkutan alternatif,” katanya.

Dalam pada itu, berdasarkan laporan Road Traffic Volume Malaysia (RTVM) 2018 yang disediakan oleh Kementerian Kerja Raya, beliau berkata kualiti jalan raya utama di ibu kota berada antara tahap D (sederhana) dan tahap F (gagal) untuk menampung bilangan kenderaan disebabkan pertambahan yang tinggi sehingga berlakunya kesesakan teruk.

Beliau berkata ini pula disokong dengan laporan daripada ‘The Asean Secretariat’ pada 2017 yang menyatakan rakyat Malaysia memiliki kenderaan persendirian kedua tertinggi iaitu sebanyak 896.7 kenderaan bagi 1,000 penduduk selepas Brunei berbanding Thailand, Indoensia dan Vietnam.–AlHijrah Online


‘KENDURI DURIAN’: POLIS AMBIL KETERANGAN 15 INDIVIDU TERMASUK TIMBALAN SPEAKER

BATU PAHAT: Polis selesai mengambil keterangan Timbalan Yang Dipertua Dewan Rakyat, Datuk Mohd Rashid Hasnon serta 14 individu lain yang terlibat dalam ‘kenduri durian’ di sebuah kebun, di sini.

Ketua Polis Daerah Batu Pahat, ACP Ismail Dollah berkata, kesemua individu tersebut dipanggil bagi memberi keterangan untuk membantu siasatan melanggar prosedur operasi standard (SOP) Perintah Kawalan Pergerakan (PKP) semasa berada di kebun tersebut.

Katanya, Rashid yang juga Ahli Parlimen Batu Pahat telah hadir ke Ibu Pejabat Polis Daerah (IPD) Batu Pahat pada 3 petang Khamis lalu bagi memberi keterangan.

“Pihak polis sudah selesai merakam keterangan kesemua mereka dan akan melengkapkan siasatan serta merujuk kes berkenaan kepada Pejabat Pendakwa Raya,” katanya.

Siasatan dijalankan mengikut Peraturan 18(1) Peraturan-Peraturan Pencegahan dan Pengawalan Penyakit Berjangkit 2021.

Sebelum ini, tular sebuah video memaparkan beberapa individu termasuk Rashid makan durian di sebuah kebun.

Bagaimanapun, Rashid tampil memohon maaf atas kesalahan tersebut selepas video tersebut sudah tersebar luas.—AlHijrah Online


GANGGUAN BEKALAN AIR DIJANGKA SELAMA 4 HARI

KUALA LUMPUR: Gangguan bekalan air di Selangor dan Wilayah Persekutuan Kuala Lumpur dijangka memerlukan empat hari sebelum kembali pulih seperti biasa.

Ketua Pegawai Eksekutif Pengurusan Air Selangor Sdn Bhd (Air Selangor) Suhaimi Kamaralzaman berkata ketika ini Loji Rawatan Air Sungai Selangor Fasa 1,2,3 dan Rantau Panjang masih belum beroperasi.

“Loji masih belum lagi beroperasi kerana bacaan (tahap pencemaran) masih belum turut kepada 0 ton tiga kali berturut-turut.

“Setelah ia turun kepada 0 ton tiga kali berturut-turut barulah kami pam air dari sumber air yang tidak lagi tercemar dan boleh kami proses,” katanya pada sidang media di ibu pejabat Air Selangor di ibu negara hari ini.

Ketika ini jelas Suhaimi, tahap pencemaran adalah pada tahap 1 ton dan beliau berharap ia akan turun kepada 0 ton dalam masa terdekat. — AlHijrah Online / Zaim Zamani.


COVID-19: CHINA MAHU NEGARA TERTENTU TARIK BALIK LARANGAN PENERBANGAN

BEIJING: Pihak berkuasa penerbangan China berharap beberapa negara tertentu menarik balik larangan perjalanan untuk melancarkan perjalanan rentas sempadan, lapor agensi berita Xinhua.

Pegawai Pentadbiran Penerbangan Awam China (CAAC) Liang Nan berkata sektor penerbangan awam China bersedia bekerjasama dengan negara lain dan mengambil langkah kawalan epidemik yang ketat untuk menjaga kesihatan penumpang.

Penularan novel koronavirus (COVID-19), pertama kali dikesan di pusat bandar Wuhan, China, menyebabkan operasi penerbangan antarabangsa terjejas apabila kebanyakan syarikat membatalkan penerbangan, berikutan permintaan yang semakin merosot.

CAAC memahami mengapa keputusan itu perlu diambil. Pada masa sama, CAAC mengadakan dan meluluskan penerbangan sewa khas untuk mengangkut penumpang yang terkandas, membabitkan warga China dan warga asing, kata Liang.

Bagaimanapun, katanya terdapat sesetengah negara bertindak agak keterlaluan dengan menangguhkan penerbangan masuk dan keluar dari China atau melaksanakan sekatan kemasukan di sempadan.

“Sekatan sedemikian memberikan kesan negatif ke atas pasaran penerbangan global, menyebabkan kesulitan kepada pelancong antarabangsa,” katanya.

Liang berkata CAAC sentiasa berhubung rapat dengan Pertubuhan Penerbangan Awam Antarabangsa (ICAO) dan mengemas kini maklumat mengenai langkah-langkah kawalan wabak yang telah diambil  China untuk penerbangan antarabangsa.

Selain itu, katanya komunikasi dengan pihak berkuasa penerbangan dari negara dan wilayah lain sentiasa diperkukuhkan.

Beliau menggesa semua negara supaya mengikut nasihat pertubuhan antarabangsa dan berhati-hati ketika mempertimbangkan untuk mengambil langkah ketat, termasuk menggantung penerbangan. — BERNAMA


AKTA BAHARU LARANG AKTIVITI MEROKOK DIBENTANG JULAI INI

SEPANG: Akta baharu bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005, akan dibentangkan pada sesi persidangan Parlimen Julai ini, kata Menteri Kesihatan Khairy Jamaluddin.

Beliau berkata rang undang-undang (RUU) tersebut sedang dimuktamadkan oleh Jabatan Peguam Negara.

“Saya rasa dalam tempoh satu ke dua minggu ini dah selesai dan boleh saya bentangkan kepada Jawatankuasa Pilihan Khas Kesihatan dan Teknologi,” katanya kepada media selepas Majlis Pelancaran MyCHAMPION Peringkat Kebangsaan, di sini hari ini.

Khairy pada 17 Februari lepas mengumumkan pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

Terdahulu, semasa berucap, Khairy berkata pengenalan akta baharu berkait dengan rokok ini merupakan satu daripada usaha Kementerian Kesihatan (KKM) dalam memperhebat kempen berhenti merokok dalam kalangan rakyat Malaysia.

“Saya akan bawa satu undang-undang supaya ia adalah kesalahan undang-undang untuk menjual rokok kepada sesiapa yang lahir selepas 2005.

“Memang penguatkuasaan akan menjadi cabaran. Tiada apa yang dapat menghentikan dia untuk minta orang dewasa beli rokok untuk dia atau orang yang lahir sebelum 2005.

“Tapi saya rasa ini adalah langkah yang pertama ke arah kita menamatkan rokok kepada satu generasi yang menjadi ‘generational end game’,” katanya.

Khairy turut meminta sukarelawan MyCHAMPION untuk menegur orang awam yang merokok di kawasan larangan merokok.

“Saya punya penguat kuasa tidak cukup nak pergi ke setiap kedai makan nak bagi kompaun kepada yang masih degil, takkanlah kita nak buat operasi sampai bila-bila.

“Saya minta MyCHAMPION jadilah juara untuk kita tegur secara baik-baik supaya orang awam tidak lagi merokok di kawasan larangan merokok,” katanya.

Sementara itu, Khairy berkata MyCHAMPION merupakan pasukan sukarelawan di lapangan dan bertindak sebagai ejen untuk membawa perubahan minda dan tingkah laku kesihatan kepada komuniti dan secara tidak langsung membantu Malaysia masuk ke fasa peralihan ke endemik.

Beliau berkata pada tahun lepas, seramai 7,000 sukarelawan di bawah MyCHAMPION telah dilantik dan kementerian menyasarkan untuk melantik 10,000 lagi sukarelawan tahun ini.

Khairy dalam masa yang sama berkata KKM akan melancarkan kempen saringan kesihatan secara besar-besaran melibatkan 1.5 juta penduduk pada Julai ini dan perincian berkaitan perkara tersebut akan diumum tidak lama lagi. –AlHijrah Online


60 PENDUDUK ORANG ASLI DIPIMPIN ZULKIFLI UCAP SYAHADAH

KUALA LUMPUR: 60 penduduk orang asli di Perkampungan Orang Asli Makmur, Ulu Kinta, Perak memeluk Islam dengan mengucap dua kalimah syahadah buat pertama kali.

Syahadah itu dipimpin Menteri di Jabatan Perdana Menteri (Hal Ehwal Agama), Datuk Dr Zulkifli Mohammad Al-Bakri.

Ikuti laporan Berita Alhijrah siaran 12 Ogos 2020. — AlHijrah Online


BEKAS PEMAIN JDT ASRARUDDIN PUTRA BERHIJRAH KE MAKKAH

MAKKAH: Selain bintang terkemuka Cristiano Ronaldo dan Karim Benzema yang berpindah ke kelab bola sepak di Arab Saudi, bekas pemain JDT Asraruddin Putra Omar turut berhijrah ke negara itu.

Bagaimanapun, bekas pemain kebangsaan itu bukan menandatangani kontrak dengan mana-mana kelab di Arab Saudi, sebaliknya tinggal di Tanah Suci Makkah bagi mencari kebahagian dan mendalami ilmu agama.

Asraruddin Putra, 35, yang tidak pernah mengumumkan persaraan daripada arena bola sepak selepas mengalami kecederaan di kaki kirinya ketika bersama JDT berkata ramai tidak mengetahui mengenai keberadaannya di sebuah perkampungan Melayu di Bukit Ajyad di sini.

“Saya sebenarnya ada pasang impian sejak kecil dulu, saya tengok orang datang Makkah buat umrah, kalau ada rezeki nak duduk sini sama ada di Makkah atau Madinah.

“Tetapi hanya sekadar impian sahaja lah sebab saya tak kenal sesiapa di Makkah atau Madinah,” katanya ketika ditemui pemberita di sini.

Katanya beliau kemudian mengetahui mengenai perkampungan berkenaan menerusi kenalannya selepas melakukan umrah buat kali kedua di Tanah Suci pada 2022, sebelum terpaut untuk tinggal di situ.

Menurut Asraruddin Putra beliau kembali ke Makkah pada awal tahun ini dan berada di sini selama tiga bulan dengan menyewa rumah di perkampungan Melayu berkenaan, kira-kira tiga kilometer dari Masjidil Haram.

Pemain yang pernah menjalani latihan percubaan bersama kelab gergasi Belanda, PSV Eindhoven itu turut bertemu jodoh dengan Tengku Nurliyana Tengku Azlan, seorang jururawat berasal dari Gong Badak, Terengganu yang bekerja di sebuah hospital di Jeddah, Arab Saudi.

Mereka berdua mendirikan rumah tangga pada 13 Mei lepas di Shah Alam Selangor, sebelum kedua-duanya kembali ke Makkah, tiga hari kemudian. –AlHijrah Online


PDRM, SKMM SERBU PEJABAT AL JAZEERA DI KUALA LUMPUR

KUALA LUMPUR: Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) hari ini menyerbu dan mengeledah pejabat Al Jazeera di ibu negara.

Memetik laporan Bernama, serbuan itu bagi melengkapkan siasatan berhubung sebuah dokumentari yang diterbitkan agensi berita antarabangsa itu.

Sebelum ini sebuah dokumentari terbitan Al Jazeera bertajuk Locked Up In Malaysia’s Lockdown menimbulkan kontroversi selepas didakwa cuba untuk memburukkan imej Malaysia.

Dokumentari berdurasi kira-kira 26 minit itu melaporkan kononnya Malaysia memberi layanan buruk kepada warga asing ketika mengawal penularan COVID-19.

Penerbitan dokumentari tersebut bukan sahaja dikecam pihak kerajaan malah rata-rata rakyat Malaysia turut tidak bersetuju dengan maklumat yang disampaikan.

Polis telah mula melakukan siasatan terhadap Al Jazeera pada 10 Jun lalu setelah menerima beberapa aduan orang ramai berhubung terbitan dokumentari tersebut. — AlHijrah Online


KPDN TUBUH PASUKAN KHAS TELITI ADUAN PERKHIDMATAN TNG – SALAHUDDIN

JOHOR BAHRU: Kementerian Perdagangan Dalam Negeri dan Kos Sara Hidup (KPDN) akan menubuhkan pasukan khas bagi meneliti aduan rakyat berhubung perkhidmatan Touch ‘n Go (TNG).

Menterinya Datuk Seri Salahuddin Ayub berkata pasukan yang akan ditubuhkan dalam masa terdekat itu akan diketuai Ketua Setiausaha KPDN.

Katanya pasukan itu perlu ditubuhkan memandangkan sejak kebelakangan ini, KPDN kerap menerima aduan daripada pengguna mengenai perkhidmatan TNG terutamanya sepanjang minggu sambutan perayaan Tahun Baharu Cina.

“Saya telah meminta pihak bertanggungjawab untuk membuat kajian dan meminta pihak pengurusan TNG menjawab beberapa aduan dan rungutan orang ramai sehinggakan ada aduan yang sampai kepada saya sendiri.

“Saya akan minta laporan diberikan kepada kementerian bagi setiap kes, sebagai contoh semalam, kita dapat secara terperinci tentang satu masalah dan syarikat memberikan jawapan dengan segera, sekali gus isu timbul dapat dipantau,” katanya pada sidang media di sini hari ini.

Beliau berkata tindakan bakal dikenakan terhadap syarikat pengendali jika tidak menunaikan tanggungjawab menyelesaikan isu berbangkit berhubung perkhidmatan berkenaan.

“Saya akan teliti dan pastikan mereka (syarikat pengendali) menunaikan tanggungjawab, (tetapi) sekiranya mereka tidak mengambil perhatian, maka saya akan membincangkan tindakan yang akan diambil,” katanya.

Salahuddin berkata antara aduan yang diterima berhubung perkhidmatan berkenaan termasuk isu berkaitan kad prabayar Visa TNG, kesukaran mendapat kad TNG, masalah Identifikasi Frekuensi Radio (RFID) selain talian hotline yang tidak dijawab. –AlHijrah Online


MENINGGAL DUNIA SELEPAS 24 JAM LAFAZ SYAHADAH

BIRMINGHAM: Seorang pekerja lelaki di sebuah pasar raya meninggal dunia selepas 24 jam memeluk Islam, Jumaat lalu.

Anthony Mark Wainwright, 60, dilapor oleh akaun Twitter @IlmFeed melafazkan kalimah suci itu ketika berada di atas katil di sebuah hospital tempatan.

Wainwright terdahulu disahkan menghidap kanser dan dimasukkan ke hospital untuk rawatan.

Memetik laporan di laman Twitter berkenaan, Wainwright tidak mempunyai keluarga dan waris.

Wainwright telah bekerja di sebuah pasar raya selama beberapa tahun dan dilapor menjadikan rakan-rakan sekerjanya yang kebanyakannya beragama Islam sebagai ‘keluarga besar’.

Video lelaki berkenaan mengucap dua kalimah syahadah disusuli kalimah Allahu Akbar oleh seorang rakan di hospital dalam keadaan uzur tular di media sosial.

Sebelum kematiannya, Wainwright dipercayai ada berpesan kepada rakan-rakan agar majlis pengebumiannya dilakukan berhampiran dengan masjid, dan bukannya di gereja.

Memetik laman Twitter Greenlane Masjid, puluhan penduduk setempat beragama Islam hadir pada majlis persemadian jenazah Wainwright. –Alhijrah Online


BELANJAWAN 2021: JAKIM PUJI USAHA KERAJAAN TERUS MARTABAT SYIAR ISLAM

KUALA LUMPUR: Peruntukan RM1.4 bilion oleh kerajaan untuk pembangunan Islam di bawah Jabatan Perdana Menteri dipuji Jabatan Kemajuan Islam Malaysia (JAKIM).

Timbalan Ketua Pengarah (Operasi) JAKIM, Datuk Abdul Aziz Jusoh berkata peruntukan yang bertambah RM100 juta berbanding tahun lalu itu satu pengiktirafan terhadap usaha memartabatkan syiar Islam di negara ini.

“JAKIM juga mengambil kesempatan ini untuk mengucapkan jutaan terima kasih kepada kerajaan yang terus memberi pengiktirafan terhadap usaha memartabatkan syiar Islam dengan memperuntukkan sebanyak RM 1.4 bilion bagi pengurusan dan pembangunan hal ehwal Islam di bawah Jabatan Perdana Menteri.

“Seperti biasa, peruntukan ini akan turut dinikmati bersama pihak pengurusan hal ehwal Islam di negeri-negeri apabila ia akan memberi manfaat kepada 4,000 orang guru takmir, 35,000 orang Guru KAFA, 14,373 orang Imam dan 15,766 orang bilal, noja, siak, marbut,” kata Abdul Aziz dalam kenyataan hari ini.

JAKIM juga katanya bersyukur atas inisiatif pihak kerajaan dengan menyediakan caruman penuh di bawah Skim Bencana Pekerjaan Pertubuhan Keselamatan Sosial (PERKESO) kepada guru takmir, imam, bilal, siak, noja dan merbut.

Selain itu JAKIM juga menghargai pengumuman inisiatif Pendidikan Islam dan Pembelajaran Sepanjang Hayat kepada 15,000 pelajar di institusi tahfiz dan sekolah pondok.

“Secara keseluruhannya, JAKIM berpandangan pengumuman Belanjawan 2021 yang telah dibentangkan oleh Menteri Kewangan pada hari ini adalah belanjawan yang memenuhi tuntutan prinsip Maqasid Syariah yang menjaga agama, nyawa, akal, keturunan dan harta dalam keadaan negara sedang berhadapan pandemik COVID-19,” katanya. — AlHijrah Online


WHO BIMBANG AMARAN KOSONGKAN HOSPITAL AL-QUDS

GENEVA: Pertubuhan Kesihatan Sedunia (WHO) pada Sabtu menyuarakan kebimbangan terhadap amaran Israel supaya mengosongkan Hospital Al-Quds yang terletak di  utara Semenanjung Gaza.

“Selain menempatkan pesakit dan petugas kesihatan, ratusan lagi yang kebanyakannya wanita dan kanak-kanak sedang berlindung di kawasan hospital itu…,” kata WHO menerusi catatan di X, lapor Agensi Berita WAFA.

Selain itu, Ketua Pengarah WHO Tedros Adhanom Ghebreyesus turut melahirkan kebimbangan beliau mengenai ancaman Israel itu, menerusi catatan di akaun X beliau.

“Seperti yang WHO telah tegaskan berulang kali, mustahil untuk petugas di hospital yang sesak itu mampu untuk memindahkan pesakit dengan selamat.

“Mereka (petugas) mesti dibenarkan melaksanakan fungsi mereka untuk menyelamatkan nyawa. Mereka mesti dilindungi, ” tegas beliau.

Terdahulu, Menteri Kesihatan Palestin Mai Alkaila merayu masyarakat antarabangsa dan semua pertubuhan hak asasi manusia untuk campur tangan dan melindungi Hospital Al Quds di Gaza daripada ancaman serangan Israel.–AlHijrah Online


BAYI BARU DILAHIRKAN DITEMUKAN DENGAN KESAN GIGITAN SERANGGA

KUANTAN: Seorang bayi lelaki dipercayai baru dilahirkan ditemukan di atas kayu berhampiran tepi pagar sebuah kilang di Kampung Peramu, di sini hari ini dengan kesan gigitan serangga.

Ketua Polis Daerah Kuantan ACP Wan Mohd Zahari Wan Busu berkata pihaknya menerima panggilan berhubung penemuan bayi itu oleh orang awam pada 12.10 tengah hari tadi.

Beliau berkata bayi berkenaan dijumpai oleh seorang wanita berusia 51 tahun yang memaklumkan terdengar tangisan kira-kira pukul 11.30 pagi sebelum bertindak mencari suara berkenaan.

“Wanita itu kemudiannya telah menjumpai bayi lelaki yang ditinggalkan lebih kurang 10 meter dari jarak rumah iaitu berhampiran tepi pagar kilang tersebut dan bayi itu diletakkan di atas kayu selain menyatakan bayi tersebut masih mempunyai tali pusat dan badannya dihinggap kerengga,” katanya dalam kenyataan hari ini.

Wan Mohd Zahari berkata wanita itu telah meminta bantuan kenalannya untuk menghubungi polis bagi tindakan lanjut sebelum bayi itu dibawa ke Hospital Tengku Ampuan Afzan (HTAA) untuk mendapatkan rawatan.

“Doktor menganggarkan bayi itu dilahirkan kurang tiga jam sebelum ditemukan dan keadaannya kini stabil serta masih menerima rawatan di wad kanak-kanak HTAA,” katanya dan menambah pihak Jabatan Kebajikan Masyarakat Kuantan sudah dimaklumkan berhubung penemuan bayi itu.

Sementara itu, beliau berkata siasatan mendapati suspek berkemungkinan telah melahirkan anaknya di lokasi lain dan bertindak menyembunyikan kelahiran dengan membuang bayi itu di tempat kejadian pada awal pagi tadi.

Katanya, siasatan lanjut masih dijalankan mengikut Seksyen 317 Kanun Keseksaan. –AlHijrah Online


SEKURANG-KURANGNYA 3 MAUT, 4 CEDERA DALAM INSIDEN TEMBAKAN DI PUSAT BELI-BELAH DI BANGKOK

BANGKOK: Sekurang-kurangnya tiga maut dan empat lagi cedera dalam insiden tembakan di Siam Paragon Mall di Bangkok pada Selasa.

Pengarah Pusat Perubatan Kecemasan Bangkok (Pusat Erawan), Dr Yutthana Setthanan, mengesahkan bahawa mangsa yang cedera sedang dirawat di hospital tempatan.

Menurut laporan media tempatan, pihak berkuasa telah menahan seorang suspek berusia 14 tahun.

Kejadian berlaku kira-kira pukul 4.20 petang (waktu tempatan), menyebabkan ratusan pengunjung pusat beli-belah itu ketakutan dan melarikan diri.

Bangkok Post melaporkan, unit tindakan khas polis berjaya mengesan suspek.

Polis berjaya mengepung suspek di kawasan dekat dengan Hotel Siam Kempinski kira-kira pukul 5.10 petang, sebelum suspek menyerah diri.

Sementara itu tiada rakyat Malaysia terlibat dalam kejadian tembakan di Siam Paragon Mall di Bangkok pada Selasa yang mengorbankan dua individu dan mencederakan lima yang lain.

Duta Malaysia ke Thailand Datuk Jojie Samuel berkata pihak kedutaan sedang memantau rapat keadaan itu.

“Rakyat Malaysia yang terjejas akibat kejadian itu boleh mendapatkan bantuan dengan menghubungi kedutaan,” katanya kepada Bernama.

Sementara itu, Polis Thailand mengesahkan bahawa dua individu masing-masing warga China dan Myanmar maut dalam kejadian berkenaan, manakala lima lagi cedera.

Sebelum ini, laporan awal mengatakan tiga maut dalam kejadian itu.

Ketua Polis Negara Torsak Sukvimol berkata mangsa wanita warga China berusia 34 tahun maut di lokasi kejadian, manakala warga Myanmar yang bekerja di gedung membeli-belah itu disahkan meninggal dunia ketika menerima rawatan di hospital.

Beliau berkata mangsa yang cedera masing-masing seorang warga Laos dan China, manakala tiga lagi rakyat tempatan.

Kesemua mangsa sedang menerima rawatan di hospital.

Beliau berkata polis telah menahan seorang suspek berusia 14 tahun di tingkat 3 pusat beli-belah itu.

“Suspek menyerahkan senjata api yang digunakannya,” katanya kepada pemberita ketika melawat lokasi kejadian.

Katanya, suspek mempunyai sejarah masalah kesihatan mental.

Sementara itu, Perdana Menteri Srettha Thavisin mengucapkan takziah kepada keluarga mangsa.

Jurucakap Kementerian Luar Kanchana Patarachoke berkata kementerian sedang berhubung dengan kedutaan yang terlibat untuk menawarkan bantuan kepada keluarga mangsa yang terjejas,

“Memandangkan kes itu masih dalam siasatan, beberapa maklumat tidak dapat didedahkan dan pihak kami sedang mengambil langkah yang sewajarnya.

“Keutamaan kerajaan ketika ini adalah untuk memastikan keselamatan rakyat Thailand dan warga asing, dan memastikan tragedi seperti itu tidak berulang pada masa hadapan,” katanya dalam satu kenyataan.

Kanchana bagi pihak Kementerian Luar turut mengucapkan takziah kepada keluarga mangsa dan berharap mereka yang cedera segera sembuh. — AlHijrah Online


KANAK-KANAK SEMBILAN TAHUN MAUT DIGILIS KERETA MENGUNDUR

BALING: Seorang kanak-kanak perempuan berusia sembilan tahun maut digilis kereta apabila dia dikatakan cuba menahan kereta itu yang sedang mengundur, di Kampung Keledang Luar, Tawar dekat sini, semalam.

Aisyah Amani Amirrudin, murid tahun tiga Sekolah Kebangsaan Tawar yang mengalami pendarahan di kepala akibat kejadian, meninggal dunia semasa dalam perjalanan untuk dibawa ke Hospital Sultanah Bahiyah.

Ketua Polis Daerah Baling Supt Shamsudin Mamat berkata kejadian berlaku pada kira-kira pukul 2.15 petang semasa kanak-kanak itu dikatakan sedang bermain di luar rumah bersama adik lelakinya berusia tujuh tahun, apabila dia masuk ke dalam kereta itu yang diletakkan di hadapan rumah.

Beliau berkata menurut saksi, kanak-kanak yang dilihat bermain di tempat duduk pemandu itu dipercayai telah menurunkan brek tangan sehingga menyebabkan kereta itu bergerak mengundur ke belakang.

“Kanak-kanak itu yang panik, kemudiannya berlari ke arah belakang kereta untuk cuba menahan kereta daripada bergerak, namun terus digilis kereta terbabit,” katanya dalam kenyataan di sini hari ini.

Menurutnya kejadian malang itu disedari bapa saudaranya berusia 29 tahun yang sedang bersiap untuk keluar bekerja sebagai pemandu van ambulans sebuah syarikat swasta.

“Bapa saudara kanak-kanak itu yang terdengar jeritan ke kereta berkenaan dan mendapati anak saudaranya itu berada di bawah kereta,” katanya.

Shamsudin berkata lelaki itu kemudian menghantar kanak-kanak berkenaan ke Hospital Sultan Abdul Halim, Sungai Petani, namun dia dilaporkan meninggal dunia semasa dalam perjalanan ke hospital.

Katanya mayat kanak-kanak itu dihantar ke Hospital Sultanah Bahiyah, Alor Setar untuk bedah siasat dan kes diklasifikasikan sebagai mati mengejut serta disiasat mengikut Seksyen 31(1) Akta Kanak-kanak 2001. –AlHijrah Online


Zionis serang Gaza

BAITULMAQDIS, 28 Februari – Jet pejuang dan helikopter Israel
menyerang pelbagai sasaran di selatan Semenanjung Gaza dalam serangan terbaharu
di wilayah yang diduduki, semalam.

Bagaimanapun, tiada kematian dilaporkan.

Sinar Harian memetik laporan media Palestin, beberapa pos
milik Hamas di selatan kawasan pesisir termasuk satu di pinggir laut Khan Yunis
dan satu lagi di luar bandar itu rosak dalam serangan terbabit.

Tentera Israel mendakwa serangan udara itu dilakukan sebagai
tindak balas susulan beberapa peranti letupan diterbangkan dari Genting Gaza
memasuki wilayah Israel.

Peranti berkenaan meletup di luar rumah di Eshkol, namun
tidak menyebabkan sebarang kecederaan.


JURULATIH WUSHU DITAHAN DISYAKI CABUL DUA PELAJAR BAWAH UMUR

KUALA LUMPUR: Polis menahan seorang jurulatih wushu kerana dipercayai melakukan amang seksual terhadap dua kanak-kanak perempuan, Isnin lepas.

Ketua Jabatan Siasatan Jenayah Kuala Lumpur SAC Habibi Majinji berkata suspek berusia 30-an yang bertugas di sebuah akademi wushu di Cheras, di sini juga pernah ditahan polis daerah Kajang atas tuduhan sama baru-baru ini.

Dalam kes terkini beliau berkata suspek dipercayai melakukan kesalahan tersebut dalam dua kejadian berasingan awal April lepas.

“Mangsa berusia 12 dan 13 tahun itu mungkin berdiam diri ketika kejadian dan membiarkan tindak-tanduk suspek kerana menganggapnya jurulatih mereka.

“Akibat ketakutan, mangsa telah memaklumkan kepada ibu bapa masing-masing dan laporan polis telah dibuat,” katanya pada sidang media di sini hari ini.

Mengulas mengenai modus operandi suspek, Habibi berkata suspek akan mengajak mangsa untuk menaiki keretanya selepas selesai latihan dengan alasan untuk bersiar-siar sebelum mencabul mangsa.

Suspek direman hingga esok untuk membantu siasatan mengikut Seksyen 14(a) Akta Kesalahan-kesalahan Seksual Terhadap Kanak-Kanak 2017 (Akta 792).

“Ketika ini kertas siasatan hampir selesai dan polis akan merujuk pihak pendakwa raya hari ini. Arahan pertuduhan akan diperoleh secepat mungkin apabila keterangan suspek mencukupi. Kalau tidak, siasatan akan diteruskan dan reman mungkin akan bersambung.

“Namun, ia perlu diselesaikan segera bagi menjaga kebajikan mangsa yang masih di bawah umur,” katanya.

Habibi berkata ketika ini mangsa dijaga keluarga masing-masing dan tidak lagi mengikuti latihan di akademi itu akibat fobia selain status penutupan akademi tersebut masih belum diputuskan.

Terdahulu, Ketua Polis Daerah Kajang ACP Mohd Zaid Hassan dilapor mengesahkan penahanan suspek berhubung kes cabul pelajarnya yang berusia 13 tahun dalam kejadian pada 11 hingga 19 Feb lepas di sekitar Taman Kajang Mewah, Kajang.

Hari ini Habibi mendedahkan terdapat empat kes melibatkan suspek yang kini sedang disiasat iaitu masing-masing dua di Kuala Lumpur dan Selangor.–AlHijrah Online


112,887 ISI RUMAH B40 TERIMA MANFAAT SKIM PERUBATAN MADANI

IPOH: Seramai 112,887 isi rumah kumpulan B40 telah menerima manfaat Skim Perubatan MADANI setakat Jumaat lepas, sejak skim itu diperkenalkan tiga bulan lepas.

Menteri Kesihatan Dr. Zaliha Mustafa berkata skim itu telah mendapat sambutan yang amat positif dan menggalakkan daripada pihak berkenaan dengan sebanyak 181,460 rawatan pesakit luar telah diberikan setakat ini.

“Merujuk kepada data demografik, penerima manfaat terdiri daripada pelbagai lingkungan umur termasuklah kanak-kanak, dewasa dan warga emas, dan ini jelas menunjukkan bahawa Skim Perubatan MADANI membantu semua lapisan masyarakat.

“Sejak mula dilaksanakan, sebanyak 1,587 klinik swasta telah mendaftar dan memberi perkhidmatan di bawah skim ini,” katanya dalam ucapan aluan pada Majlis Pelancaran Skim Perubatan Madani dan Program Madani Afiat Peringkat Kebangsaan 2023.

Majlis pelancaran disempurnakan oleh Perdana Menteri Datuk Seri Anwar Ibrahim di Dataran Sultan Azlan Shah di sini hari ini.

Beliau berkata Kementerian Kesihatan (KKM) akan berusaha untuk menambah baik skim itu dengan mengambil kira input dan cadangan daripada pelbagai pihak, supaya memenuhi keperluan rakyat dan pengamal perubatan.

Katanya antara penambahbaikan yang telah dilaksanakan termasuklah penambahan jenis ubat-ubatan dan kenaikan kadar kos pembiayaan kepada klinik swasta termasuklah kos prosedur dan X-ray.

Dr. Zaliha berkata KKM juga akan menilai semula penambahan skop perkhidmatan Skim Perubatan MADANI dari semasa ke semasa, seperti memasukkan perkhidmatan rawatan pergigian, bagi memastikan ia sentiasa memenuhi keperluan kesihatan rakyat.

Katanya dalam usaha ke arah pendigitalan perkhidmatan kesihatan, ProtectHealth telah membangunkan sebuah aplikasi mudah alih untuk memudahkan urusan pesakit seperti semakan kelayakan, pencarian klinik, semakan baki manfaat di bawah skim itu dan juga pengesahan ‘kata laluan sekali guna’ (OTP) ketika menerima rawatan di klinik.

Dr. Zaliha berkata perkhidmatan berkenaan dipermudahkan lagi dengan mereka yang layak hanya perlu membawa kad pengenalan ke mana-mana klinik yang berdaftar selain boleh menyemak kelayakan menerusi aplikasi MySejahtera.

Skim Perubatan MADANI menyasarkan penerima Sumbangan Tunai Rahmah supaya mereka dapat memanfaatkan perkhidmatan percuma dengan mudah dan cepat di mana-mana klinik swasta yang berdaftar dengan skim tersebut.

Perkhidmatan yang ditawarkan meliputi konsultasi, pemeriksaan, ubat-ubatan, prosedur dan rujukan dengan kerajaan menampung sepenuhnya kos rawatan di klinik swasta agar dapat mengukuhkan jaringan perlindungan kesihatan dan membantu meringankan beban kewangan rakyat.

Mengenai pengisian utama Program Madani Afiat yang telah dilaksanakan di beberapa negeri termasuk Selangor, Kedah, Terengganu dan Johor, beliau berkata ia melibatkan aktiviti ‘Touch Point’ berupa lawatan dari rumah ke rumah yang turut memberi peluang kepada penglibatan pihak pengurusan tertinggi KKM, pemimpin masyarakat serta pasukan perubatan.

Di samping itu, program statik turut diadakan dengan kerjasama agensi-agensi selain KKM yang terlibat untuk mengadakan aktiviti-aktiviti interaktif kepada pengunjung.

“Aktiviti saringan yang menjadi pendekatan utama dalam promosi kesihatan dan dilaksanakan dalam program ini di beberapa negeri terdahulu telah merekodkan sejumlah 2,049 penduduk berusia 18 tahun ke atas yang berjaya disaring,” katanya.

Pada majlis itu, turut berlangsung Hari Farmasi Sedunia Peringkat Kebangsaan dan Sambutan Bulan Malaysia Sihat Sejahtera (BMSS) Peringkat Negeri Perak yang melibatkan pelepasan peserta Program Santuni Rakyat: Kenali Ubat Anda yang merupakan program jangkau luar Perkhidmatan Farmasi Penilaian Ubat-Ubatan di Rumah. — AlHijrah Online


POLIS TAHAN TEMAN LELAKI WANITA HINA ISLAM DALAM PERSEMBAHAN KOMEDI

KUALA LUMPUR: Polis menahan teman lelaki kepada seorang wanita yang didakwa menghina agama Islam semasa membuat persembahan di sebuah kelab komedi di Taman Tun Dr Ismail (TTDI), di sini.

Setiausaha Polis Diraja Malaysia (PDRM) Datuk Noorsiah Saaduddin berkata, sepasukan anggota polis dari Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman telah menahan lelaki itu di sini pada Ahad.

“Lelaki tersebut telah ditahan reman selama tiga hari bermula Isnin hingga Rabu bagi membantu siasatan,” katanya dalam kenyataan hari ini.

Sementara itu, Noorsiah berkata pihaknya akan membuat permohonan untuk menyambung reman terhadap suspek wanita yang ditahan pada Sabtu lalu, selepas tempoh remannya tamat pada Selasa.

“Kertas siasatan akan segera dirujuk ke pejabat Peguam Negara dengan cadangan pertuduhan,” katanya.

Sebelum ini tular video seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran sebelum menanggalkan pakaian yang menutup aurat itu dan hanya meninggalkan pakaian yang mencolok mata.—AlHijrah Online


WANITA SOROK ANAK TIRI DALAM BONET KERETA UNTUK RENTAS DAERAH

SEBERANG JAYA: Cubaan seorang wanita menyembunyikan anak tirinya di dalam bonet kereta gagal apabila ditahan pihak polis semasa pemeriksaan di sekatan jalan raya (SJR) di Lebuhraya Butterworth Kulim (BKE).

Ketua Polis Daerah Seberang Perai Tengah, Asisten Komisioner Shafee Abd Samad berkata, tindakan itu berjaya dikesan selepas pihak polis menahan sebuah kereta dinaiki seorang wanita bersama bersama remaja lelaki berusia 14 tahun di SJR berkenaan pada jam 5 petang semalam.

Shafee berkata, wanita berusia 35 tahun itu memandu dari arah Butterworth menuju ke Seberang Jaya bersama seorang remaja lelaki di tempat duduk penumpang hadapan.

Wanita tersebut memaklumkan kepada anggota bertugas mereka berdua mahu ke pasaraya di Seberang Jaya untuk membeli pakaian.

Bagaimanapun anggota polis mendapati wanita itu melakukan pergerakan merentas daerah tanpa permit dan memintanya berhenti di bahu jalan.

Semasa pemeriksaan lanjut dibuat, anggota polis menemui seorang lelaki sedang bersembunyi di dalam bonet kereta.

Shafee berkata pihaknya percaya tindakan tersebut dilakukan berikutan hanya dua individu sahaja dibenarkan menaiki kenderaan sebuah kenderaan semasa Perintah Kawalan Pergerakan (PKP).

Susulan kesalahan itu, pihak polis memberi kompaun kepada pemandu kerana ingkar SOP PKP serta diarah berpatah balik kerana didapati merentas daerah.

Manakala dua remaja yang masih dibawah umur diberi nasihat agar tidak mengulangi perbuatan tersebut.

Kejadian berkenaan tular di media sosial hari ini apabila beberapa keping gambar seorang lelaki sedang berbaring di dalam bonet sebuah kereta tersebar di laman sosial.—AlHijrah Online


PKPB DI SEREMBAN BERMULA 5 NOVEMBER

KUALA LUMPUR: Perintah Kawalan Pergerakan Bersyarat (PKPB) akan dikuatkuasakan di Seremban bermula 5 November 2020 sehingga 18 November 2020.

Menteri Kanan (Keselamatan) Datuk Seri Ismail Sabri Yaakob berkata Majlis Keselamatan Negara (MKN) membuat ketetapan itu selepas mendengar pembentangan Kementerian Kesihatan Malaysia (KKM) mengenai situasi kes positif COVID-19 di daerah Seremban.

Menurut Ismail Sabri PKPB itu akan meliputi 9 mukim iaitu Ampangan, Seremban, Bandar Seremban, Labu, Rantau, Rasah, Setul, Pantai, dan Lenggeng,

Ujar beliau, SOP PKPB di daerah itu adalah sama seperti yang diumumkan sebelum ini antaranya pergerakan keluar masuk atau merentas daerah adalah tidak dibenarkan kecuali bagi kes-kes kecemasan. dan perlu mendapat kebenaran daripada PDRM.

Selain itu hanya 2 orang sahaja dari sebuah rumah dibenarkan keluar untuk membeli barangan keperluan. Individu yang berisiko tinggi dan kanak-kanak tidak digalakkan keluar ke kawasan awam, terbuka dan sesak. — AlHijrah Online


KANAK-KANAK DUA TAHUN MAUT DIPERCAYAI DITINGGALKAN LEBIH TUJUH JAM DALAM KERETA

KUALA LUMPUR: Seorang kanak-kanak perempuan berusia dua tahun ditemukan maut selepas dipercayai ditinggalkan lebih tujuh jam di dalam kereta di Ara Damansara, semalam.

Ketua Polis Daerah Petaling Jaya ACP Mohamad Fakhrudin Abd Hamid berkata pihaknya menerima laporan kejadian pada 3.49 petang selepas ibu kanak-kanak berkenaan memaklumkan anaknya tidak sedarkan diri di rumah.

Beliau berkata siasatan lanjut mendapati pada 7 pagi hari yang sama, ibu bayi itu menghantar dua anaknya ke sekolah berhampiran sebelum menuju ke sebuah tadika berhampiran untuk menghantar kanak-kanak perempuan itu.

“Apabila sampai di tadika, ibu mangsa berhenti sekejap untuk menyelesaikan urusan perniagaan dalam talian sehingga terlupa menurunkan mangsa di lokasi.

“Ibu mangsa terus pulang ke rumah dan hanya menyedari mangsa berada di dalam kereta pada 3.35 petang dalam keadaan tidak sedarkan diri,” katanya dalam kenyataan hari ini.

Mohamad Fakhrudin berkata bapa kanak-kanak itu telah memberi rawatan awal kepada mangsa sehingga pihak ambulans dan polis tiba di tempat kejadian, namun disahkan meninggal dunia selepas dibawa ke Hospital Sungai Buloh untuk mendapatkan rawatan lanjut.

“Proses bedah siasat akan dijalankan hari ini dan kes disiasat mengikut Seksyen 31(1) Akta Kanak-Kanak 2001,” katanya.

Mohamad Fakhrudin menasihatkan orang ramai supaya sentiasa peka, lebih bertanggungjawab dan mementingkan keselamatan anak di bawah jagaan masing-masing.

Beliau turut meminta orang ramai yang mempunyai maklumat berkenaan kes itu agar menghubungi bilik gerakan Ibu Pejabat Polis Daerah Petaling Jaya di talian 03-79662222 bagi membantu siasatan. –AlHijrah Online


JAIS SERU JEMAAH MASJID LAPANGAN TERBANG SULTAN ABDUL AZIZ BUAT SARINGAN COVID-19

SHAH ALAM: Jabatan Agama Islam Selangor (JAIS) menyeru jemaah yang hadir solat Jumaat pada 2 Oktober 2020 di Masjid Lapangan Terbang Sultan Abdul Aziz, Subang untuk menjalani saringan COVID-19 atau melakukan kuarantin kendiri.

Pengarah JAIS, Mohd Shahzihan Ahmad berkata saranan itu susulan salah seorang jemaah yang hadir mendirikan solat Jumaat pada tarikh tersebut disahkan positif COVID-19.

“Mengikut rekod, bilangan jemaah yang hadir solat fardhu Jumaat pada hari tersebut adalah seramai 1,310 orang jemaah.

“JAIS menyeru kepada para jemaah yang telah hadir solat Fardhu Jumaat pada 2 Oktober 2020 di Masjid Lapangan Terbang Sultan Abdul Aziz, Subang untuk tampil dan segera melakukan saringan di klinik kesihatan yang berhampiran sekiranya bergejala atau melakukan kawalan kendiri dengan kuarantin di rumah,” katanya dalam kenyataan rasmi.

Ekoran kes positif berkenaan JAIS umum menangguhkan solat Jumaat, solat fardhu lima waktu dan aktiviti pengimarahan di masjid tersebut bermula waktu Asar, 8 Oktober 2020 sehingga diberitahu kelak.

“Buat masa ini, pihak JAIS hanya membenarkan tiga orang petugas dari kalangan pegawai atau ahli jawatankuasa untuk mengumandangkan azan dan melaksanakan solat fardhu,” katanya.

Mohd Shahzihan turut memaklumkan kerja-kerja pembersihan dan sanitasi telah dilaksanakan oleh pihak pentadbir masjid pada 9 Oktober 2020. — AlHijrah Online.


KPM SEDIA HADAPI MUSIM TENGKUJUH

NIBONG TEBAL:  Kementerian Pendidikan (KPM) telah membuat persiapan untuk semua sekolah dalam menghadapi musim banjir menjelang hujung tahun ini.

Menterinya Fadhlina Sidek berkata KPM sentiasa berhubung dengan Agensi Pengurusan Bencana Negara (NADMA) dan bekerjasama dalam menghadapi sebarang kemungkinan termasuk bencana banjir.

“Kita sentiasa bersedia untuk menghadapi banjir kerana ini adalah tanggungjawab dan rutin kita. Jawatankuasa penyelaras juga sudah berbincang dan Pusat Pantauan Banjir juga sudah bersedia menghadapi musim tengkujuh,” katanya kepada pemberita selepas Majlis Perasmian Pusat Multidimensi di Sekolah Kebangsaan Sungai Aceh di sini hari ini.

Beliau berkata KPM sudah menyiapkan sebahagian besar mekanisme termasuk sekolah-sekolah yang akan terlibat dengan Pusat Pemindahan Sementara (PPS) sekiranya diperlukan.

Semalam, tiga negeri iaitu Perak, Sabah dan Sarawak telah dilanda banjir melibatkan ratusan mangsa terpaksa dipindah ke PPS.

Sementara itu, Fadhlina yang juga merupakan Ahli Parlimen Nibong Tebal berkata KPM sebenarnya mempunyai garis panduan bahawa setiap guru yang ingin menghukum pelajar harus mempunyai dua orang saksi.

Beliau berkata semua guru harus mematuhi garis panduan tersebut untuk menjatuhkan hukuman terhadap pelajar.

“Kami mempunyai garis panduan yang betul, jadi kami mahu semua pihak memastikan bahawa garis panduan itu dipatuhi,” katanya.

Fadhlina berkata demikian ketika ditanyakan mengenai cadangan Badan Bukan Kerajaan (NGO) bahawa setiap guru yang ingin menjatuhkan hukuman terhadap pelajar harus mempunyai seorang saksi.

Jumaat lepas, dilaporkan seorang guru sekolah rendah telah menampar pipi kiri seorang murid selepas berang tidak menemukan surat yang dikehendaki dalam kejadian di sebuah sekolah di Klang, Selangor.–AlHijrah Online


POLIS SIASAT VIDEO TULAR FITNAH KERAJAAN PERPADUAN

KUALA LUMPUR: Polis membuka satu kertas siasatan berhubung satu video tular menerusi media sosial yang memfitnah Kerajaan Perpaduan diterajui Perdana Menteri Datuk Seri Anwar Ibrahim.

Ketua Polis Daerah Sentul ACP Beh Eng Lai berkata video berdurasi 59 saat itu dikesan pada 5.30 petang tadi dengan memaparkan seorang lelaki sedang berdiri di atas sebuah kenderaan pacuan empat roda berwarna putih, berucap menggunakan pembesar suara menyuarakan beberapa perkara yang mempertikaikan pemerintahan kerajaan semasa.

“Siasatan mendapati kejadian dipercayai berlaku di tepi jalan berhampiran kawasan letak kenderaan luar Mahkamah Jalan Duta, di sini semasa proses pertuduhan terhadap Tan Sri Muhyiddin Yassin sedang berlangsung semalam.

“Ucapan individu itu mempunyai kecenderungan untuk memberi persepsi yang mungkin mendatangkan kegusaran kepada awam,” katanya dalam kenyataan malam tadi.

Menurut Beh, pihak polis yang memandang serius dakwaan itu menjalankan siasatan di bawah Seksyen 500 Kanun Keseksaan, Seksyen 233 Akta Komunikasi dan Multimedia 1998 serta Seksyen 9(5) Akta Perhimpunan Aman 2012.

Beliau meminta orang ramai supaya tidak menyebarkan sebarang kenyataan yang boleh mendatangkan ketakutan atau kegentaran kepada orang awam bagi menjamin keharmonian dan kesejahteraan kaum.

“Tindakan tegas akan diambil terhadap mana-mana individu yang melanggari undang-undang di dalam negara ini. Orang ramai yang mempunyai sebarang maklumat berkaitan insiden itu boleh menghubungi Bilik Gerakan Ibu Pejabat Polis Daerah Sentul di talian 03-4048 2222,” katanya.–AlHijrah Online


4 RAKYAT MALAYSIA DIBEBASKAN PENCULIK KINI BERADA DI SANDAKAN

KUALA LUMPUR, 9 Jun – Ketua Polis Negara Tan Sri Khalid Abu Bakar berkata empat warga Malaysia yang diculik lelaki bersenjata di perairan Pulau Ligitan, Semporna, Sabah, April lepas, dan telah dibebaskan, kini berada di Sandakan, Sabah untuk pemeriksaan kesihatan.

Beliau berkata mereka yang dibebaskan pada awal pagi semalam dilaporkan berada dalam keadaan selamat dan sihat. Katanya sebaik sahaja pemeriksaan kesihatan dilakukan, mereka akan dibawa ke Kota Kinabalu, Sabah untuk diambil keterangan.

“Setakat ini pihak polis masih belum mengambil keterangan daripada kesemua mangsa yang terlibat,” katanya pada sidang media selepas merasmikan Mesyuarat Agung Perwakilan Tahunan Koperasi Polis Diraja Malaysia, di sini hari ini.

Empat lelaki rakyat Malaysia yang berasal dari Sibu, Sarawak itu ialah Wong Teck Kang, 31, Wong Hung Sing, 34, Wong Teck Chii, 29, dan Johny Lau Jung Hien, 21.

BERNAMA


HIKMAH RUMAH TANGGA DILANDA BADAI

Artikel ini merupakan ringkasan segmen Assalamualaikum An-Nisa yang disiarkan di TV AlHijrah setiap Sabtu, Ahad dan Isnin.

Oleh: Ustazah Muzayyanah Abdullah dan Ainn Ramlee

Sekejap bergolak, sekejap tenang, rumah tangga mana yang tidak pernah dilanda badai, semua keluarga ada ujian yang berbeza.

Cara mengatasi setiap masalah yang membuatkan perkahwinan itu kekal bahagia di atas landasan yang diredai Allah SWT.

Saat rumah tangga di hempas badai, apakah yang perlu dilakukan untuk memulihkan keadaan? Memahami ayat Al-Quran dalam Surah Hud, Ayat 118 & 119:

“Dan kalaulah Tuhanmu (wahai Muhammad) menghendaki, tentulah Ia menjadikan umat manusia semuanya menurut agama yang satu. (Tetapi Ia tidak berbuat demikian) dan kerana itulah mereka terus-menerus berselisihan.” (Surah Hud: Ayat 118)

“Tetapi orang-orang yang telah diberi rahmat oleh Tuhanmu, (mereka bersatu di dalam agama Allah)); dan untuk (perselisihan dan rahmat) itulah Allah menjadikan manusia. Dan dengan yang demikian sempurnalah janji Tuhanmu”: “Sesungguhnya Aku akan memenuhi neraka jahannam dengan sekalian jin dan manusia (yang berdosa)”. (Surah Hud: Ayat 119)

Al-Quran itu diturunkan semestinya atas tujuan sesuatu perkara untuk dijadikan panduan umat manusia.

Kenapa Allah SWT menciptakan syurga dan juga neraka? Mengapa Allah SWT tidak menjadikan semua manusia ini beriman dan baik belaka?

Terciptanya syurga dan neraka ini adalah untuk membuktikan keadilan dari Allah SWT.

Diberi ujian kepada manusia, untuk melihat yang mana baik dan yang mana buruk, dan diberi juga kebebasan bagi manusia untuk memilih di antara kedua-duanya.

SAAT ‘BADAI MENGHEMPAS’ RUMAH TANGGA

Sekejap bahagia, sekejap bergolak & ada juga yang putus di tengah jalan.

Allah SWT menciptakan manusia ini dengan rahmat kasih sayang berserta ujian, dan memuliakan perbezaan pendapat di antara manusia terutama buat pasangan yang berumah tangga.

Mencapai kata sepakat dalam rumah tangga secara zahirnya adalah satu yang mustahil.

Tetapi, dengan ujian akan mampu memperbaiki ‘kekurangan’ dalam mahligai rumah tangga yang terbina dengan matlamat dan niat perkahwinan itu juga adalah satu bentuk ibadah yang mendekatkan diri manusia dengan yang Maha Esa.

Dalam sudut pandang Islam, perkahwinan merupakan perintah Allah SWT dan tujuan berkahwin itu adalah untuk menyatukan.

MEDIA SOSIAL MEDIUM BERKONGSI RASA

Pada zaman era masa kini, media sosial telah menjadi medium setiap individu berkongsi rasa bersama para warga alam maya.

Tanpa sedar atau dengan sedar semakin ghairah bercerita atau membuka aib kepada masyarakat umum, malah meminta pandangan dalam soal rumah tangga. Seolah-olah pengguna media sosial itu akan menentukan jawapan pada setiap masalah rumah tangga.

Islam melarang kita untuk bercerita atau membuka aib terutama dalam soal rumah tangga yang sedang dilanda badai.

Undang-undang tidak pernah menyingkirkan kita. Oleh itu, janganlah mengingkari udang-undang dengan membongkarkan rahsia rumah tangga atau permasalahan yang dialami itu dengan berkongsi isu tersebut di platform media.

UJIAN ‘ORANG KETIGA’

Ada yang Allah SWT datangkan ujian selepas 10 ke 20 tahun perkahwinan, ‘masjid’ yang dibina berpuluh tahun bersama musnah dek kerana konflik yang berlaku.

Trend ‘orang ketiga’ dalam konflik rumahtangga ini juga menjadi bualan hangat.

Ada sebahagian mereka yang menjadi ‘bara’ dalam menyebarkan  dan komen mengenai isu ini dengan penulisan yang kurang tepat serta menokok tambah cerita. Akhirnya membuatkan situasi semakin tegang tanpa jalan penyelesaian yang baik.

Cara terbaik hadapi badai konflik orang ketiga, pasangan curang atau berpoligami ini adalah bukan dengan berkongsi di platform tertentu, tetapi kembalilah kepada jalan yang direstui dah diredai Allah SWT.

Temukanlah kedua belah keluarga, berbincang, mencari kata sepakat dan sokongan agar ianya membawa kepada jawapan rasional dalam rumahtangga.

Tiada yang kekal di dunia, jangan merasa “mutlak” memiliki seseorang dengan hanya tertulis di atas kertas. Orang yang beriman akan memahami pasangan yang kita miliki itu termasuklah dengan kasih sayang daripadanya tidak kekal selamanya. Yakinlah segalanya hanyalah pinjaman semata daripada Allah SWT.

Tidak dapat dinafikan, konflik rumah tangga juga berlaku dek kerana ego untuk tidak mengakui kesilapan diri sehingga memakan diri.

BERDAMAI DENGAN TAKDIR

Dalam perihal ini, jika kesilapan itu datangnya dari sang suami, mengakuilah. Janganlah meletakkan ego terlalu tinggi, membuatkan hati si isteri terluka sehingga tertutup, tiada ruang lagi di hatinya.

Bertaubatlah kepada Allah SWT dan berdoalah agar perkahwinan terbina awalnya atas rasa cinta dan kasih sayang itu kembali bahagia.

Berdamailah dengan takdir dan teruskan berdoa, sesuatu yang terjadi pastinya Allah SWT jadikannya dengan bersebab, luka hari ini akan membahagiakan di Syurga kelak.

KUNCI KEKUATAN SEORANG WANITA

Antara kunci kekuatan seorang wanita adalah dengan mempelajari dan mentaddabur Al-Quran, fahami isi Al-Quran barulah kita sedari dalam ayat-ayat suci itu Allah SWT mahu kita jadikan panduan hidup sepanjang zaman.

Dalam siaran Assalamualaikum An-Nisa juga, Ustazah Muzayyanah telah mengakronimkan perkataan BADAI untuk dijadikan kesimpulan.

Kita sangkakan rumah tangga itu dilanda badai kerana suami diambil oleh orang lain, namun adakah kita sedar satu hari nanti juga, diri sendiri, si suami atau sesiapa sahaja ahli keluarga juga akan diambil oleh Allah SWT untuk selamanya.

Semoga bertemu kelak di syurga.

Wahai Wanita, jangan tinggalkan majlis ilmu dan terlampau cinta atau fokus kepada cinta si makhluk.–AlHijrah Online

Penulis Ustazah Muzayyanah Abdullah merupakan pendakwah manakala Ainn Ramlee adalah penolong penerbit program Assalamualaikum An-Nisa.


SURI RUMAH BUNUH ANAK SENDIRI DIDAKWA

TELUK INTAN: Seorang surirumah dihadapkan ke Mahkamah Sesyen Teluk Intan hari ini atas pertuduhan membunuh anak perempuannya berusia dua tahun, minggu lalu.

Tertuduh, Thang Pui Ling, 33, mengangguk faham selepas  pertuduhan dibacakan di hadapan Hakim K. Rajeswari.

Mengikut pertuduhan, Pui Ling didakwa membunuh anak kandungnya, Heng Jing Yi berusia dua tahun di Taman Seri Iskandar, Hutan Melintang, Bagan Datuk pada jam 2 pagi, 9 Mac lalu.

Pertuduhan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Bagaimanapun, tiada pengakuan direkodkan dan mahkamah menetapkan 9 Mei ini untuk sebutan semula kes.

Semalam, media melaporkan seorang ibu mendera anak perempuannya sehingga mati kerana tidak tahan mendengar kanak-kanak tersebut menangis.

Kejadian itu disedari selepas kanak-kanak terbabit dihantar ke sebuah hospital swasta di Teluk Intan oleh ibunya dalam keadaan tidak sedarkan diri dengan alasan mengalami sesak nafas.

Pemeriksaan  doktor  mendapati terdapat beberapa kesan gigitan, lebam dan kecederaan termasuk luka di hidung, dagu dan cuping telinga kanan selain luka di belakang telinga kiri dan belakang kepala.

Terdapat juga kesan luka besar pada lengan kanan, jari kelingking dan telunjuk tangan kiri serta luka koyakkan pada celah jari telunjuk dan jari hantu kiri. –AlHijrah Online


MENGHAMBAKAN DIRI ATAU DIPERHAMBAKAN

SEKALI lagi dunia dikejutkan dengan tindakan keganasan yang melampaui batas.

Pada pertengahan bulan Mac 2019, 50 orang umat Islam yang sedang menunggu solat Jumaat dibunuh dengan kejam di New Zealand. Kejadian yang lebih dasyat pula berlaku pada pertengahan bulan April di Sri Lanka apabila beberapa gereja dan hotel dibom yang mengakibatkan lebih daripada 250 orang terkorban.

Bilakah kegilaan seperti ini akan berhenti?

Memang sukar untuk difahami oleh orang yang berfikiran waras bagaimana individu dan kumpulan ini berselera melakukan pembunuhan tanpa rasa perikemanusiaan terhadap orang awam.

Adakah si pembunuh pernah menjadi mangsa kepada orang-orang yang mereka bunuh? Setakat hari ini, tiada tanda-tanda yang membuktikan demikian. Sebaliknya mereka sanggup meragut nyawa hanya kerana dipengaruhi oleh perasaan dendam yang amat mendalam akibat dari mengagungkan kumpulan atau individu secara keterlaluan.

Secara umum, menghambakan diri membawa maksud sikap patuh dan tunduk kepada seseorang atau kumpulan secara sukarela tanpa sebarang keraguan, syak dan penentangan. Sementara diperhambakan dapat diertikan sebagai tindakan menurut perintah kerana takutkan tindakan, hukuman atau kehilangan sesuatu keistimewaan.

Ada orang yang berasa puas dan megah memperhambakan diri untuk menjadi alat kepada sesuatu pihak walaupun ia sedar perbuatannya tidak bermoral.

Ada orang yang sedar ia sedang diperhambakan, tetapi ia tidak mahu atau mampu keluar dari ikatan tersebut kerana takut atau tidak selesa berbuat demikian.

Sejak 1,400 tahun lalu, Nabi Muhammad SAW telah membawa sinar dan syiar Islam untuk membebaskan manusia dari menghambakan diri dan diperhambakan oleh makhluk ciptaan Allah SWT. Islam hanya mengajar umatnya untuk tunduk kepada Ar-Rab yang Maha Agung dan patuh kepada peraturan kehidupan yang telah ditentukan-Nya.

Namun, apabila syiar Islam disentuh oleh tangan-tangan manusia yang rakus, sedikit demi sedikit ia berubah tanpa disedari.

Syiar Islam yang suci sering dimesrakan dengan unsur-unsur kepentingan peribadi. Ayat-ayat al-Quran dijadikan dalil untuk menghalalkan matlamat keduniaan. Hadis-hadis dijadikan sandaran untuk mengharmonikan nafsu dan kepincangan.

Malah, ada yang sombong dan megah menawarkan peraturan agama ciptaan sendiri dan memaksa umat Islam untuk menerimanya sebagai syariat Islam. Bagi mereka, siapa Tuhan adalah tidak penting. Mungkinkah mereka bertuhankan nafsu amarah yang membuak dalam diri?

Pada zaman keagungan Islam, setiap bidang ilmu, budaya, ekonomi, dan sistem pengurusan dan pentadbiran berjaya disucikan.

Hasilnya, negara menjadi makmur, kehidupan rakyat sejahtera dan masyarakat yang berbilang kaum dapat hidup secara harmoni.

Kesaksamaan dan keadilan terpancar di serata tempat, dan tidak ada manusia yang diperhambakan untuk menjaga kepentingan mana-mana pihak.

Begitulah hebatnya suntikan al-Quran dan hadis yang disepadukan dalam setiap bidang kehidupan. Maka, lahirlah generasi bersikap ihsan dan berakhlak mulia yang hanya memperhambakan diri semata-mata kepada Allah SWT.

Sekali pandang umat Islam di Malaysia memang hebat. Pengaraban pakaian dan budaya kehidupan sudah menjadi new normal, malah ia telah mencabar kehidupan kebaratan.

Individu dan kumpulan sekular dan liberal gusar dengan perkembangan ini, tetapi ia amat diraikan dengan penuh optimis oleh golongan konservatif.

Di sebalik budaya dan kehidupan luaran yang melambangkan keislaman, kekeliruan pemikiran dan kesucian jiwa mengenai konsep sebenar kesyumulan Islam masih dapat dirasai dengan jelas di segenap kehidupan.

Seolah-olah syariat dan budaya kehidupan Islam hanyalah sebagai trend terkini dan flavor of the month. Penghayatan akhlak dan roh Islam masih bertempel-tempel dan compang-camping.

Ada pemimpin politik yang bersaing untuk menunjukkan keislaman mereka, sedangkan yang diperjuangkan adalah untuk mengekalkan populariti, mencari pengaruh dan berebut kuasa.

Ada para intelek dan cendekiawan yang sibuk menghambakan diri kepada kumpulan dan pemimpin yang diikuti dan disanjungi.

Kesilapan dan kesalahan bukan lagi perkara haram yang perlu dicegah, tetapi ia perlu dineutralkan agar makhluk kesayangannya sentiasa relevan dan menjadi idaman.

Ada penceramah agama sibuk menyolek hujah-hujah mereka dengan ayat-ayat al-Quran dan hadis seperti penjual minyak angin di pasar malam. Pertaruhan mereka terletak kepada betapa tebal make-up yang dikenakan untuk mencandui pendengar.

Di mana roh memperhambakan diri kepada Allah SWT jika diri sudah rela diperhambakan makhluk ciptaan-Nya?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:

Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


LAWATAN PM KE ARAB SAUDI ERAT HUBUNGAN ANTARABANGSA, PERDAGANGAN DAN AKTIVITI ISLAM

KUALA LUMPUR: Lawatan rasmi tiga hari Perdana Menteri Datuk Seri Anwar Ibrahim ke Arab Saudi dari 22 hingga 24 Mac lepas dilihat berjaya mengeratkan hubungan antarabangsa dan perdagangan sekali gus memperkukuh aktiviti keislaman.

Timbalan Pengarah Institut Asia Eropah, Universiti Malaya (UM) Prof Madya Dr Roy Anthony Rogers Peter Rogers berkata tiga aspek tersebut memberi tambah nilai kepada hubungan Malaysia dan Arab Saudi yang telah terjalin sejak berpuluh tahun.

“Lawatan berkenaan adalah kesinambungan kepada hubungan erat antara Malaysia dan Arab Saudi iaitu sejarah awal selepas kemerdekaan negara, Arab Saudi merupakan negara terawal yang mengiktiraf kemerdekaan Malaysia dan membuka kedutaan di negara ini sekitar 1961.

“Perdana Menteri pertama Tunku Abdul Rahman juga pernah dilantik sebagai Setiausaha Agung Pertubuhan Persidangan Islam (OIC) yang pertama dan hubungan itu sudah jelas cuma lawatan kali ini dilihat memperkukuh lagi jalinan sedia ada,” katanya pada program Apa Khabar Malaysia di Bernama TV hari ini.

Roy Anthony Rogers berkata pemeteraian tiga Memorandum Persefahaman (MoU) antara syarikat swasta Malaysia dan Arab Saudi semasa lawatan itu ternyata membuka peluang penglibatan syarikat Malaysia di Timur Tengah sekali gus menambah pelaburan negara.

Selain itu, Roy Anthony Rogers juga menyifatkan Malaysia dan Arab Saudi mempunyai hubungan istimewa di bawah payung Islam terutama melibatkan pengurusan ibadah haji dan umrah yang memerlukan kerjasama kedua-dua negara.

“Seperti diketahui ada dua kota suci umat Islam terletak di Arab Saudi iaitu Makkah dan Madinah dan ini menjadikan hubungan ini istimewa sehingga Arab Saudi merupakan negara luar ASEAN pertama dilawat secara rasmi oleh Anwar sejak menyandang jawatan Perdana Menteri ke-10.

“Kita juga mengharapkan lawatan ini memberi ruang kepada penambahbaikan kuota dan kos bayaran haji supaya umat Islam di Malaysia dapat peluang menunaikan haji dengan kos yang lebih berpatutan walaupun kita sedar Arab Saudi berhadapan dengan kenaikan kos pengurusan ibadah itu ketika ini,” katanya. — AlHijrah Online


KAEDAH GUNA KWSP SEBAGAI CAGARAN PINJAMAN TIDAK LANGGAR AKTA – PM

IPOH: Kaedah membolehkan pencarum Kumpulan Wang Simpanan Pekerja (KWSP) menggunakan wang caruman di agensi itu sebagai cagaran kepada bank bagi tujuan pembiayaan kewangan, tidak melanggar Akta KWSP, kata Perdana Menteri Datuk Seri Anwar Ibrahim.

Beliau berkata perkara itu telah dibincangkan pihaknya dengan KWSP, dan difahamkan tiada sebarang halangan untuk melaksanakannya.

Menjawab soalan mengenai kaedah itu yang mendapat pelbagai maklum balas ramai, termasuk yang negatif, Anwar yang juga Menteri Kewangan berkata kaedah berkenaan adalah bagi membantu kes-kes tertentu.

“Biasalah… Kalau ikutkan memang tidak benarkan, tetapi ada kes mendesak contohnya pencarum ada simpanan tetapi tidak mampu misalnya bayar yuran pendidikan anak ke luar negara, kes-kes kita beri pertimbangan,” katanya kepada pemberita selepas merasmikan Sambutan Hari Air Sedunia 2023 di Stadium Indera Mulia, di sini hari ini.

Terdahulu pada sesi penggulungan usul Belanjawan 2023 di Parlimen pada Khamis lepas, Anwar berkata kerajaan akan memperkenalkan kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Sebelum ini terdapat desakan pengeluaran KWSP secara bersasar bagi membantu golongan terkesan pasca COVID-19 serta inflasi.–AlHijrah Online


SYOR HUKUMAN LEBIH BERAT TERHADAP PIHAK MANIPULASI BEKALAN BERAS TEMPATAN

ALOR GAJAH: Kerajaan disaran menilai semula hukuman yang perlu dikenakan terhadap mana-mana pihak atau kartel yang ‘mengkhianati’ subsidi diberikan kepada rakyat dengan memanipulasi bekalan beras dalam negara.

Ketua Pemuda UMNO Dr Muhamad Akmal Saleh berkata hukuman lebih berat seperti sebatan atau penjara sewajarnya dikenakan ke atas mereka yang tidak bertanggungjawab supaya ia dapat memberi pengajaran kepada pihak lain.

“Jika kita lihat hukuman paling tinggi yang ada pada hari ini ialah sekadar kompaun dan ia masih mampu dibayar mereka walaupun denda dikenakan mencecah RM100,000 jika melakukan kesalahan tersebut.

“Tindakan ini bukanlah semata-mata untuk menghukum, namun lebih kepada memberi peringatan kepada mereka agar jangan ada yang berani mengambil kesempatan dengan mengkhianati subsidi sedangkan rakyat tertekan dan sukar mendapatkan bekalan beras,” katanya.

Beliau berkata kepada pemberita selepas program Pelepasan Benih Ikan dan Udang Galah di perairan Sungai Melaka, Kampung Gangsa di Durian Tunggal, hari ini yang turut dihadiri Timbalan Exco Kemajuan Desa Pertanian dan Keterjaminan Makanan negeri Low Chee Leong.

Dalam pada itu, Dr Akmal yang juga Exco Kemajuan Desa Pertanian dan Keterjaminan Makanan negeri berkata Melaka telah mendapat tambahan sebanyak 300 tan metrik beras tempatan dan baki 200 tan metrik akan diterima selewat-lewatnya pada minggu depan.

Beliau berkata pada minggu ini juga bekalan beras tempatan akan dijual di Kompleks Jawatankuasa Pembangunan dan Penyelarasan Dewan Undangan Negeri (Japerun) selain pasar raya dan kedai runcit di negeri bagi memudahkan rakyat mendapatkan bekalan.

“Tiada pembelian panik berlaku di Melaka kerana kalau kita lihat bekalan beras tempatan pun sukar didapati, cuma saya minta rakyat Melaka tidak membeli beras dalam kuantiti banyak dan saya rasa 10 kilogram itu cukup untuk menampung dalam tempoh seminggu, selain memberi peluang kepada orang lain untuk membeli sama,” katanya.–AlHijrah Online


PASAR EKSTREM TOMOHON HENTI JUAL DAGING ANJING, KUCING

MANADO: Sebuah pasar ekstrem yang terkenal menjual daging anjing dan kucing di Kepulauan Sulawesi, Indonesia, telah menamatkan jualan itu, baru-baru ini.

Ia selepas aktivis hak haiwan menggesa pengharaman pembunuhan haiwan terbabit yang dilihat kejam seperti dipukul, dipanggang dan dibakar untuk dijadikan makanan.

Tindakan penamatan itu selepas beberapa peniaga menandatangani satu perjanjian untuk menghentikan jualan daging terbabit dengan persatuan aktivis berkenaan.

Datuk Bandar Tomohon juga menandatangi undang-undang melarang penjualannya di pasar itu.

Larangan berkenaan dilihat dapat menyelamatkan ratusan ribu haiwan tersebut di Kepulauan Sulawesi daripada dibunuh setiap tahun.

Selain anjing dan kucing, pasar itu turut menjual daging ular, kelawar, tikus dan monyet.

Indonesia antara negara yang membenarkan penjualan daging kucing dan anjing kerana tradisi dan budaya tempatan.

Pasar itu sebelum ini dikecam teruk kerana kaedah pembunuhan haiwan itu sangat kejam seperti membakar, memukul, menggantung haiwan yang ingin dijual dalam keadaan masih hidup.—AlHijrah Online


TIADA AP UNTUK IMPORT BAHAN MAKANAN BERKUAT KUASA SERTA MERTA

PUTRAJAYA: Kerajaan bersetuju untuk tidak mengenakan permit import (AP) bagi mengimport sebarang bahan makanan berkuat kuasa serta merta, kata Perdana Menteri Datuk Seri Ismail Sabri Yaakob.

Beliau berkata keputusan itu dicapai dalam mesyuarat Kabinet yang dipengerusikannya hari ini bagi memastikan bekalan makanan negara mencukupi.

“Ini akan membolehkan semua pihak untuk mengimport sebarang bahan makanan ke negara ini,” katanya kepada pemberita ketika menghadiri majlis sambutan Aidilfitri Jabatan Perdana Menteri (JPM) di Puspanitapuri di sini hari ini.

Katanya Kementerian Pertanian dan Industri Makanan (MAFI) akan mengumumkan butiran lanjut berhubung AP untuk import bahan makanan itu.

“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan cukup bekalan,” katanya.

Media sebelum ini melaporkan Malaysia mungkin mengalami krisis makanan yang teruk sekiranya pelbagai masalah seperti inflasi, kenaikan harga minyak, cuaca ekstrem, pandemik COVID-19 dan konflik antara Rusia dan Ukraine berlarutan.

Setiap tahun Malaysia merekodkan lebih RM50 bilion import bahan makanan asas, dengan barangan seperti beras sebanyak 30 peratus, daging lembu (78 peratus), daging kambing (hampir 90 peratus) dan sayur kobis bulat (60 peratus).

Ismail Sabri berkata beliau juga telah mengarahkan MAFI untuk menyediakan pelan jangka panjang dan pendek bagi mengelak berlakunya krisis makanan di negara ini susulan isu seperti konflik Rusia-Ukraine.

“Kita tahu seluruh dunia bimbang, bukan kita sahaja bimbang dengan kesan perang yang sebabkan kekurangan dari segi bekalan makanan. MAFI juga diminta mengambil tindakan segera berhubung isu kos sara hidup yang meningkat,” katanya.

Fenomena akibat konflik Rusia-Ukraine memberi kesan kepada seluruh dunia apabila inflasi pelbagai negara terus meningkat.

Mengenai laporan sekumpulan kartel industri ternakan ayam merancang menutup ladang ternakan sebagai protes kerana bayaran subsidi harga ayam lambat, Ismail Sabri berkata beliau telah meminta MAFI untuk mencepatkan dari segi pembayaran itu.

“Saya pun dapat laporan ada prosedur tertentu agak melewatkan, jadi kita minta MAFI supaya mencepatkan dari segi pembayaran,” katanya.

Menurut laporan media, sekumpulan kartel industri ternakan ayam didakwa merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen. — AlHijrah Online


LEBIH 17,000 TIKET PENERBANGAN SEHALA KE SABAH, SARAWAK DITAWAR PADA HARGA MAKSIMUM RM300 – LOKE

KUALA LUMPUR: Sebanyak 17,708 tiket penerbangan sehala dari Semenanjung ke Sabah atau Sarawak dijual pada harga maksimum RM300 sempena Pesta Kaamatan dan Hari Gawai.

Menteri Pengangkutan Anthony Loke berkata harga istimewa itu ditawarkan oleh semua syarikat penerbangan dalam negara untuk tempoh perjalanan pada 27, 28 dan 29 Mei ke Sabah manakala 29, 30 dan 31 Mei ke Sarawak.

“Pengguna masih boleh membeli tiket pada harga yang lebih rendah sekiranya harga tiket asal tersebut kurang daripada RM300.

“Kerajaan beli (sebanyak 17,708 tiket) daripada syarikat-syarikat penerbangan dan kita jual semua pada harga diskaun iaitu maksimum RM300,” katanya pada sidang media selepas melepas Majlis Hari Raya Keretapi Tanah Melayu Berhad (KTMB), di Stesen Kuala Lumpur di sini hari ini.

Menurut Loke, projek rintis itu bertujuan menyelesaikan masalah harga tiket penerbangan yang mahal ketika musim perayaan dan sekiranya berjaya, ia akan dibentangkan kepada Kabinet agar boleh dijadikan  inisiatif berterusan.

Loke berkata harga maksimum itu tidak termasuk cukai dan fi namun dengan pembelian tiket berkenaan pengguna akan dilindungi mengikut Kod Perlindungan Pengguna Penerbangan Malaysia 2016 (MACPC).

Beliau berkata anggaran keseluruhan bagi bantuan subsidi pembelian tiket penerbangan ke Sabah dan Sarawak sepanjang tempoh penawaran adalah antara RM5.8 juta hingga RM11.4 juta.

Menurut Loke berikutan tiket penerbangan laluan Johor Bahru-Sibu bagi tempoh tiga hari sebelum perayaan Hari Gawai habis dijual, syarikat Batik Air akan menyediakan perkhidmatan penerbangan carter dengan kekerapan sekali sehari pada 29, 30 dan 31 Mei.

Sementara itu, Loke berkata sebanyak 10,744 tiket perkhidmatan tren elektrik (ETS) dan 499,323 tiket KTM Intercity terjual sehingga 9 malam semalam daripada 4.4 juta tiket yang ditawarkan bagi perjalanan Julai sehingga Disember 2023.

Katanya jualan tiket yang bermula 15 Mei lepas itu juga melibatkan tarikh hari perayaan negara seperti Hari Kebangsaan, Hari Malaysia, Deepavali, Krismas selain cuti sekolah.

“(Sebanyak) 2,043 tiket bagi dua perkhidmatan ETS tambahan untuk laluan KL Sentral ke Padang Besar dan sebaliknya untuk perjalanan 26 Mei hingga 5 Jun sempena cuti sekolah penggal pertama dan cuti umum juga telah terjual.

“Ini membuktikan rakyat Malaysia menggunakan serta menghargai pengangkutan awam yang disediakan kerajaan, terutama perkhidmatan yang disediakan KTMB yang selamat dan selesa untuk ke destinasi masing-masing,” katanya yang turut mengingatkan orang ramai agar sentiasa merancang perjalanan.


VIDEO MUZIK HARI RAYA AHLI PERNIAGAAN AKAN DIRUJUK KEPADA PIHAK BERKUASA

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Idris Ahmad menegaskan video muzik hari raya milik seorang ahli perniagaan yang dilihat tidak sesuai dengan budaya dan masyarakat negara ini akan dibawa kepada pihak berkuasa.

Katanya, video tersebut juga wajar dikeluarkan dari semua platform media sosial.

“Ternyata terdapat perdebatan dan perbincangan yang agak panas di kalangan rakyat Malaysia terhadap klip video ini, yang diringi watak penari yang jauh daripada adab ketimuran dan ajaran Islam.

“Pastinya saya kira kurang sesuai untuk dikaitkan dengan kemenangan umat Islam pada bulan Syawal kelak setelah kita menempuh ujian dan tarbiyah di dalam bulan Ramadan.

“Saya mengajak semua rakyat Malaysia dan seluruh umat Islam khususnya untuk kita menjaga sensitiviti kepada perkara yang berkaitan dengan agama dan menjaga batasan terhadap hiburan yang kita mahu tonjolkan kepada masyarakat. Apatah lagi negara kita baru nak pulih daripada ingatan Allah terhadap bala COVID-19 yang melanda seluruh dunia,” katanya dalam catatan di Facebook rasminya hari ini.

Tambah beliau peluang dan rezeki yang Allah berikan sebagai seorang yang berpengaruh perlu dimanfaatkan sebaiknya untuk mengajak umat Islam kepada perkara lebih takutkan Allah serta menjauhi tingkah laku yang menjarakkan diri dengan ketaqwaan dan reda Allah SWT, lebih- lebih lagi pada bulan penuh mulia ini.

Ujarnya video tersebut telah dirujuk kepada Jabatan Kemajuan Islam Malaysia (JAKIM) untuk dibawa kepada pihak berkuasa berkaitan.

Idris dalam pada itu berkata jika berpeluang, beliau ingin mengadakan pertemuan dengan pemilik video terbabit sebagai tanda ingatan dan ukhwah sesama Islam. – AlHijrah Online


WARGA EMAS DIDAKWA LAKUKAN PERSETUBUHAN LUAR TABII DENGAN KUCING

JOHOR BAHRU: Seorang lelaki warga emas mengaku bersalah di Mahkamah Sesyen di sini atas pertuduhan melakukan persetubuhan yang bertentangan dengan aturan tabii dengan seekor kucing.

Bagaimanapun, hukuman ke atas Janting Keling, 63, belum diputuskan memandangkan pihak pendakwaan memohon tarikh sebutan untuk serahan dokumen pada 25 Mei ini.

Janting didakwa dengan sengaja melakukan persetubuhan yang bertentangan dengan aturan tabii iaitu dengan seekor kucing sehingga menyebabkan kucing itu mati.

Warga emas itu didakwa melakukan kesalahan tersebut di kawasan taman permainan di Taman Ungku Tun Aminah, Skudai pada 4.30 pagi 16 April lepas.

Dia didakwa mengikut Seksyen 377 Kanun Keseksaan yang memperuntukkan hukuman penjara maksimum 20 tahun dan denda atau sebat, jika sabit kesalahan.

Terdahulu, Timbalan Pendakwa Raya S.Thiviya menawarkan jaminan sebanyak RM15,000 dengan seorang penjamin serta perlu melaporkan diri di balai polis berhampiran.

Janting yang tidak diwakili peguam bagaimanapun memohon jumlah jaminan dikurangkan memandangkan dia tidak bekerja.

Dia juga mendakwa berasal dari Sarawak dan baru datang ke Johor dan tinggal bersama anaknya di sini.

Hakim Fatimah Zahari kemudian membenarkan tertuduh diikat jamin RM6,000 dengan seorang penjamin dan menetapkan 25 Mei depan untuk serahan dokumen.–AlHijrah Online


SUNGAI GOLOK DI JENOB, RANTAU PANJANG DI PARAS BERJAGA-JAGA

KOTA BHARU: Paras air Sungai Golok di Jenob, Tanah Merah dan Pasir Mas berada di paras berjaga-jaga pada pukul 11 pagi ini.

Paras air Sungai Golok di Pasir Mas pula menunjukkan bacaan 7.64m berbanding 5m pada paras normal.

Sementara itu, Ketua Balai Bomba dan Penyelamat (BBP) Rantau Panjang Imran Ismail berkata peningkatan paras air sungai yang berlaku di Sungai Golok ketika ini berikutan hujan sederhana lebat di Jenob, Bukit Bunga, Tanah Merah serta Jeli sejak Rabu lepas.

Beliau berkata, penduduk yang tinggal di sepanjang tebing Sungai Golok akan diarah berpindah jika paras air mencecah paras bahaya iaitu 9-10.4m.

“Sejak awal pagi ini paras air menunjukkan peningkatan dan pihak Jabatan Bomba dan Penyelamat Malaysia (JBPM) Kelantan akan sentiasa bersiap-sedia untuk menghadapi sebarang kemungkinan banjir di kawasan ini.

“Kami sentiasa melakukan rondaan dan pemantauan bagi mengenal pasti kawasan yang dinaiki air supaya keselamatan penduduk lebih terjamin,” katanya ketika dihubungi Bernama di sini, hari ini.

Imran berkata, pihaknya sudah bersedia dengan pelbagai kelengkapan logistik dan keanggotaan bagi menghadapi fenomena monsun timur laut itu.

“Saya juga menasihatkan penduduk untuk sentiasa bersedia dan mengambil tindakan awal termasuk mematuhi nasihat daripada pihak berkuasa sekiranya diarah berpindah ke kawasan selamat,” katanya. — BERNAMA


UNDI AWAL PRN ENAM NEGERI, PRK PARLIMEN KUALA TERENGGANU MULA DIKIRA

KUALA LUMPUR:  Undi awal bagi Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu mula dikira.

Pengiraan itu disiarkan secara langsung melalui Facebook Suruhanjaya Pilihan Raya (SPR) sejak 4 petang tadi.

Seramai 72,554 anggota tentera, polis serta Pasukan Gerakan Am (PGA) dan pasangan mereka telah menunaikan tanggungjawab sebagai pengundi awal bagi PRN di enam negeri itu, manakala 1,286 orang lagi mengundi untuk PRK di Kuala Terengganu pada Selasa lepas.–AlHijrah Online


ARAB SAUDI MASUKKAN SINOVAC DALAM SENARAI VAKSIN DITERIMA

KUALA LUMPUR: Arab Saudi hari ini memasukkan vaksin COVID-19 jenis Sinovac dalam senarai vaksin yang diterima bagi kemasukan ke negara tersebut.

Laman sesawang Kementerian Kesihatan Arab Saudi juga telah dikemaskini dengan menyenaraikan vaksin jenis Sinovac sebagai salah satu vaksin yang diterima selain Pfizer-BioNTech, Moderna, Oxfor-AstraZeneca, Janssen dan Sinopharm.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri melalui Facebooknya memanjatkan kesyukuran terhadap keputusan terbaharu Arab Saudi itu.

“Boleh sampaikan kepada ahli keluarga yang telah menerima vaksin Sinovac dan berniat untuk tunaikan haji dan umrah,” katanya.

“Tidak ada lagi kerisauan kepada ahli keluarga kita yang khuatir tidak dapat tunaikan haji dan umrah kerana diberi vaksin Sinovac.

“Fokus kita adalah membantu Kementerian Kesihatan Malaysia dan Jawatankuasa Khas Jaminan Akses Bekalan Vaksin COVID-19 (JKJAV) untuk pastikan lebih ramai mendaftar dan hadir untuk vaksinasi,” katanya.

Sebelum ini Arab Saudi dilapor tidak mengiktiraf Sinovac dari China belum memenuhi syarat yang ditetapkan. — AlHijrah Online


TIGA SAUDARA LEMAS SELEPAS BERKELAH DI SUNGAI LATA CHANGKAH

KUALA TERENGGANU: Kegembiraan tiga wanita termasuk dua beradik berkelah di Sungai Lata Changkah, Ulu Seladang di Setiu dekat sini semalam berakhir dengan tragedi selepas terjatuh ke dalam sungai dan disahkan lemas selepas dibawa ke Hospital Setiu.

Ketua Polis Daerah Setiu DSP Affandi Hussin berkata mangsa adalah Syaridatul Nurfatihah Mohd Dera, 28 dan adiknya Syariatul Noor Safiqa , 26 yang berasal dari Kampung Hilir Maras di Kuala Nerus manakala seorang lagi mangsa iaitu sepupu mereka Siti Aishah Mazalan, 19, berasal dari Kampung Mengabang Telung , Kuala Nerus.

Katanya difahamkan kejadian berlaku apabila kesemua mangsa telah hampir selesai berkelah bersama keluarga pada sekitar 2.30 petang semalam sebelum salah salah seorang daripada mereka tergelincir lalu jatuh.

“Semasa jatuh mangsa telah menarik bersama-samanya dua orang lagi mangsa lain. Ketiga-tiga mangsa kemudiannya cuba diselamatkan orang awam sebelum dibawa ke Hospital Setiu kira-kira 45 minit kemudian.

“Namun kesemua mangsa telah disahkan meninggal dunia oleh pihak hospital,” katanya dalam kenyataan semalam.

Katanya hasil siasatan mendapati kawasan kejadian tersebut adalah terlindung dan tidak dapat dilihat dari tepi jalan serta agak bercerun.

Sehubungan itu Affandi menasihatkan orang ramai supaya lebih berhati-hati semasa berkelah di sungai dan sentiasa peka pada keselamatan serta mengelakkan tempat berisiko seperti kawasan yang dalam dan berarus deras. –AlHijrah Online


Biasiswa Palestin: Kenapa sekarang tiba-tiba pertikai?

KUALA LUMPUR, 24 Mei – Majlis Perundingan Pertubuhan Islam Malaysia (Mapim) kurang bersetuju dengan tindakan MCA yang membantah kerajaan menawarkan biasiswa kepada pelajar-pelajar dari Palestin meneruskan pengajian di peringkat sarjana muda, sarjana dan doktor falsafah (PhD) di 12 universiti ternama di Malaysia.

Mohd Azmi Abdul Hamid berkata,
ketika simpati dan rasa empati kepada nasib Palestin diluahkan oleh rakyat
Malaysia, sikap wakil MCA ini sangat dikesali.

“Soalnya sejak bila negara
ini tidak mengambil berat nasib semua kaum, seperti yang ditimbulkan oleh
beliau. Malah, beliau mendakwa kaum Cina yang membayar cukai dipinggirkan dalam
pendidikan.

“Setelah sekian lama kerajaan
BN mahupun PH menyokong dan membela nasib Palestin yang telah sengsara selama
lebih 70 tahun, kenapa tiba-tiba pemberian biasiswa kepada pelajar Palestin
dipertikaikan.

“Mana bukti pelajar bukan
Bumiputera pula tertekan di bawah pemerintahan sekarang bila sedikit peluang
memperolehi biasiswa diberi kepada pelajar Palestin,” katanya.

Mohd Azmi menambah, jelas MCA
bersikap hipokrit ketika bersama BN menyokong dasar kerajaan terhadap polisi
membantu Palestin namun apabila bukan lagi berada di pihak kerajaan,
mempersoalkan pula dasar membantu Palestin.

“Apakah yang pelajar
tempatan tidak dapat berbanding pelarian Palestin? Pelajar Palestin dinafikan
hampir semua hak manusia oleh regim zionis israel, kini terpaksa menjadi
pelarian di seluruh dunia.

“Padahal jika diberi peluang
mereka jauh lebih berupaya menyumbang kepada kemajuan negara Palestin dan
dunia,” tegasnya.

Beliau mempersoalkan kenapa MCA
mempertikai pengorbanan kerajaan dan rakyat Malaysia membantu dan memberi
peluang pendidikan kepada pelajar Palestin?

“Dimana ruginya Malaysia
yang bernasib baik tidak dilanda penjajahan dan perampasan hak, dengan
berkorban sedikit untuk membela nasib Palestin ?

“Jelas MCA bersandiwara
mengambil cakna soal peluang pendidikan kepada pelajar bumiputera bila ketika
turut berkuasa dalam BN tidak pula mempersoalkan bantuan Malaysia kepada
Palestin,” ujarnya.

Menurutnya, sepatutnya rakyat
berbangga dengan biasiswa yang disalurkan oleh kerajaan kepada pelajar Palestin
dengan wang cukai yang dibayar kerana ini adalah sumbangan rakyat Malaysia
untuk membela nasib Palestin dalam jangka masa panjang.

“MCA jangan cuba meraih
populariti murahan dengan membangkitkan dan mempersoalkan isu membantu rakyat
Palestin dengan kononnya peka kepada peluang pelajar bumiputera dan bukan
bumiputera untuk mendapat peluang pendidikan,” katanya.

Terdahulu, memetik laporan Sin Chew Daily, Timbalan Ketua Pemuda MCA, Tan Chee Hiong berkata, kerajaan Pakatan Harapan (PH) perlu menjaga keperluan semua kaum di negara kita. – Sinar Harian


PM ANWAR HARAP NURUL AIN KONGSI SITUASI DI GAZA SEBAIK PULANG KE TANAH AIR

KUALA LUMPUR: Perdana Menteri Datuk Seri Anwar Ibrahim meminta Nurul Ain Haron, warganegara Malaysia yang berada di kawasan konflik Gaza bersama suaminya warga Palestin Mohamed A.M Shaat, untuk menjelaskan situasi di Palestin kepada rakyat di negara ini sebaik pulang ke tanah air.

Dalam panggilan video bersama Nurul Ain dan suaminya, Anwar yang ketika ini berada di Makkah melahirkan rasa syukur, selepas Nurul Ain dan suaminya selamat dibawa keluar dari kawasan konflik itu melalui Lintasan Sempadan Rafah semalam.

“Insya-Allah kita akan terus membantu. Semalam saya pun tunggu (perkembangan) di Makkah ni, kita semua berdoa.

“Nanti dah sampai ke Malaysia rehat sekejap, kemudian terus bertugas untuk jelaskan (apa yang berlaku di Gaza kepada rakyat Malaysia). Kita doakan selamat berlepas ke Kuala Lumpur,” kata Anwar menerusi panggilan video yang berlangsung kira-kira lima minit.

Nurul Ain dan suaminya dijangka berlepas ke Malaysia malam ini.

Kementerian Luar dalam kenyataan hari ini memaklumkan Nurul Ain dan Mohamed selamat dibawa keluar melalui Lintasan Sempadan Rafah pada Ahad (12 Nov) pukul 8.23 malam waktu tempatan (2.23 pagi waktu Malaysia).

Anwar berkata usaha membawa keluar Nurul Ain dan suaminya merupakan hasil daripada pertemuannya dengan Presiden Mesir Abdel Fattah al-Sisi, semasa lawatan kerja beliau ke Mesir pada 23 Okt lepas.

Beliau turut mengucapkan terima kasih kepada Abdel Fattah yang mempermudahkan urusan membawa keluar rakyat Malaysia itu bersama suaminya.

“Tidak mudah tapi kita cuba sedaya upaya. Kita lakukan yang terbaik bercakap dengan (Presiden Turkiye Recep Tayyip) Erdogan, Abdel Fattah, Presiden Iran Ebrahim Raisi dan (Putera Mahkota Arab Saudi) Putera Mohammed Salman.

“Saya sedang lakukan yang terbaik bagi mendapatkan sokongan kuat bagi menghentikan pembunuhan, kekejaman oleh Israel. Semua ini sesuatu yang melampaui batas pemikiran manusia,” kata Anwar.

Sementara itu, Nurul Ain berterima kasih kepada Perdana Menteri dan kerajaan Malaysia kerana berusaha membawa beliau dan suami untuk keluar dari Gaza.

Menurut Nurul Ain pada awalnya beliau dan suami yang merupakan warga Palestin mahu terus tinggal di Gaza, namun akhirnya mengambil keputusan untuk meninggalkan kawasan bergolak itu disebabkan keadaan yang semakin meruncing.

“Alhamdulillah terima kasih kerana doa dan sokongan semua. Setakat ini, keluarga semua berada dalam keadaan baik,” katanya.

Nurul Ain juga berkongsi disebabkan suaminya merupakan pemegang pasport Palestin, perjalanan mereka berdua untuk keluar dari Gaza melalui Lintasan Sempadan Rafah bukanlah mudah dan terpaksa menunggu untuk tempoh yang lama.

Nurul Ain, 37, dilaporkan ke Gaza mengikuti suaminya, Mohamed, 33, pada 1 Okt lepas, selepas enam tahun berkahwin.–AlHijrah Online


FKPM UITM TIDAK AKAN DIGABUNGKAN – KPT

KUALA LUMPUR: Kementerian Pengajian Tinggi (KPT) memutuskan Fakulti Komunikasi dan Pengajian Media (FKPM), Universiti Teknologi MARA (UiTM) tidak akan digabungkan dengan Fakulti Sains Komputer dan Matematik (FSKM) dan Fakulti Sains Informasi (FSI) seperti yang pernah diumumkan Oktober lalu.

Presiden Persatuan Alumni FKPM, Basree Rakijan, dalam kenyataan, berkata perkara itu dimaklumkan oleh Ketua Pengarah Pendidikan Tinggi, Prof Datuk Dr Husaini Omar, dalam satu mesyuarat bersama wakil pengurusan tertinggi UiTM dan Persatuan Alumni Masscomm UiTM di Putrajaya, hari ini.

Dalam mesyuarat itu, Husaini memaklumkan kementerian telah memperhalusi cadangan dan maklum balas yang diterima daripada pelbagai pihak, sejak isu penggabungan itu dibawa ke perhatian mereka dan merasakan ia tidak harus dilengahkan lagi.

Katanya, antara yang turut menyertai mesyuarat itu ialah Pegawai Tugas-Tugas Khas Menteri Pendidikan Tinggi, Noor Azleen Ambros; Naib Canselor UiTM, Prof Datuk Dr Roziah Janor; Penolong Naib Canselor, Kolej Pengajian Pengkomputeran, Informatik dan Media, Prof Dr Haryani Haron serta Ketua Pengajian Komunikasi dan Media UiTM, Dr Wan Hartini Wan Zainoddin.

Basree, berkata FKPM yang telah ditubuhkan 50 tahun lalu merupakan satu fakulti yang telah memberikan sumbangan besar kepada pembangunan negara dan ia perlu diperkasakan lagi terutama di era komunikasi digital yang begitu mencabar ini.

“Alumni akan terus berkerjasama dengan FKPM bagi melaksanakan beberapa program yang telah dikenal pasti demi memastikan jaringan industri-universiti diperkemas dalam usaha melahirkan graduan FKPM yang lebih berwibawa,” katanya.

Basree turut menzahirkan setinggi-tinggi penghargaan kepada pihak kementerian yang telah memberikan reaksi positif terhadap bantahan yang yang disuarakan persatuan itu, baru-baru ini.

Oktober lalu, Persatuan Alumni Masscomm UiTM membantah penggabungan FKPM dengan Fakulti Sains Komputer dan Matematik (FSKM) untuk menjadi entiti baharu yang dikenali sebagai Kolej Pengkomputeran, Informatik dan Media.–AlHijrah Online


KUMPULAN KEEMPAT JEMAAH TABLIGH MALAYSIA TERKANDAS DI INDIA SELAMAT TIBA

KUALA LUMPUR: Kumpulan keempat jemaah tabligh rakyat Malaysia seramai 9 orang yang terkandas di Kolkata, India telah selamat tiba di tanah air menerusi pesawat Air India Express pada jam 3.11 petang semalam.

Timbalan Menteri Luar, Datuk Kamarudin Jaffar berkata jemaah tabligh terlibat tidak dikenakan sebarang pertuduhan dan telah ditempatkan di bawah pengawasan pihak berkuasa tempatan India di Haj House, Kolkata sejak 1 April 2020 bagi menjalani kuarantin yang ditetapkan oleh pihak kerajaan negara itu.

“Dengan kepulangan 9 orang jemaah tabligh tersebut, Kementerian Luar Negeri telah berjaya membawa pulang seramai 124 daripada 189 orang jemaah tabligh yang terkandas di India.

“Seramai 115 orang jemaah tabligh rakyat Malaysia sebelum ini telah dibawa pulang menerusi tiga Misi Bantuan Kemanusiaan dan Bencana (HADR) masing-masing pada 17, 22 dan 29 Julai 2020,” katanya dalam kenyataan rasmi malam tadi.

Jelas Kamarudin sebagaimana tiga kumpulan sebelum ini, jemaah tabligh yang dibawa pulang semalam akan menjalani kuarantin wajib 14 hari di Stesen Kuarantin (QS) yang ditetapkan oleh kerajaan.

“Sehingga hari ini, masih terdapat seramai 65 orang jemaah tabligh rakyat Malaysia yang masih berada di India. Daripada jumlah tersebut, seramai 13 orang berada di New Delhi bagi menunggu pelepasan dan kebenaran pulang daripada kerajaan India.

“Baki 52 orang lagi sedang menjalani proses perundangan di beberapa wilayah di India di Bihar, Jharkand, Telangana, Tamil Nadu dan Maharashtra,” katanya.

Kamarudin berkata kerajaan Malaysia turut merakamkan ucapan terima kasih dan penghargaan kepada kerajaan India, termasuk pihak berkuasa tempatan yang membolehkan kepulangan jemaah tabligh terlibat.

Wisma Putra berkata Kamarudin akan terus meningkatkan usaha serta jalinan kerjasama dengan pihak berkuasa tempatan di India dalam usaha memudahcara kepulangan baki 65 orang jemaah tabligh rakyat Malaysia yang masih berada di negara itu segera dengan selamat. — AlHijrah Online